SITUAŢIA POLITICĂ ŞI ECONOMICĂ INTERNAŢIONALĂ DUPĂ ATENTATELE TERORISTE DE LA 11 SEPTEMBRIE 2001 DIN STATELE UNITE ALE AMERICII 

PARTEA I - EVOLUŢIA TERORISMULUI INTERNAŢIONAL

 

 

1. Consideraţii preliminare

 

O serie de analişti au încercat să explice cauzele atacurilor teroriste de la 11 septembrie 2001, anticipând efectele lor şi mutaţiile ce aveau să apară în relaţiile politice dintre state şi în politica militară internaţională. Potrivit acestora, chestiunea este importantă pentru înţelegerea conceptului de "război împotriva terorismului", un război de apărare împotriva unui inamic nevăzut. Indiferent de scopuri, speranţe sau deziluzii, precum şi de numărul membrilor sinucigaşi ai reţelei "Al-Qaeda" ce au acţionat în septembrie 2001, opinia unanimă este aceea că această acţiune nu a putut fi coordonată, finanţată şi executată de o singură organizaţie, cu toate că "Al-Qaeda" a acţionat din 1981 până în prezent în aproape 10 state, fiind una dintre cele mai violente mişcări fundamentaliste de pe glob1.

Bernard Lewis, unul dintre cei mai cunoscuţi cercetători ai lumii islamice, consideră că sprijinul şi suportul popular de care se bucură Islamul în Orientul Mijlociu se împletesc cu resentimentele faţă de Occident, aceasta transformându-se în ostilitate făţişă atunci când este cazul. Civilizaţia occidentală este respinsă nu doar pentru ceea ce oferă din punct de vedere al nivelului de trai, ci şi pentru ceea ce este din punctul de vedere al principiilor şi valorilor2. El consideră că sursa acestei ostilităţi poate fi explicată analizând cele două mari curente de idei care circulă în lumea musulmană. Ambele curente au la bază ideea că islamiştii şi americanii sunt într-o stare de animozitate şi învrăjbire într-un context istoric larg, dar diferă prin cele ce se consideră a fi desfăşurarea conflictului şi implicaţiile sale viitoare. Unul dintre aceste curente are ca idee centrală faptul că războiul contra terorismului reprezintă un conflict ascuns între cele două civilizaţii - islamică şi occidentală. Al doilea curent se bazează pe ideea că ostilitatea este direcţionată către principiile şi valorile Vestului, neexistând un conflict cu societatea occidentală, ci doar cu elementele culturale ale modernităţii3.

Bernard Lewis consideră că modernitatea a apărut în Occident, în perioada secolelor XVII-XVIII, reprezentând o constelaţie a valorilor universale: cultură, ştiinţă, progres, democraţie şi capitalism, care s-au instalat pe glob în diferite forme la diferite momente ale istoriei. "Cei care resping modernitatea, care se tem de ea şi vor să o distrugă pot fi întâlniţi în toate naţiunile şi civilizaţiile globului, invariabil pe listă figurând SUA, exponentul modernităţii. Fără îndoială, modernitatea nu este echivalentă cu civilizaţia occidentală, ridicându-se următoarea problemă: inamicul doreşte distrugerea modernităţii pentru că este occidentală, sau doreşte distrugerea Occidentului deoarece este modern?", se întreba retoric cercetătorul american.

Samuel Huntington este principalul teroretician al primului curent. În lucrările sale, el analizează faptul că sfârşitul războiului rece şi colapsul fostei URSS nu a adus pacea mondială. Conflictele ideologice au fost înlocuite cu cele religioase, etnice sau istorice, în acest sens amintind dezmembrarea Iugoslaviei sau lungul conflict dintre India şi Pakistan din Caşmir4. Samuel Huntington respinge ideea susţinută de Francis Fukuyama ce consideră că dispariţia comunismului înseamnă sfârşitul istoriei prin faptul că occidentalizarea se va întinde şi va cuprinde populaţia întregului glob oferind, printre altele, beneficiile tehnologiei sau respectarea drepturilor omului5. S. Huntington apreciază că oamenii se vor moderniza în sens material prin producţie industrială, educaţie tehnică, urbanizare, comerţ, dar nu vor prelua şi cultura occidentală. 

Potrivit istoricilor, în secolul VII, armatele inspirate de profetul Mohammed al Arabiei au creat un imperiu islamic care se întindea din Spania şi Maroc în vest, până în Afganistan în est şi stepele Rusiei în nord. La frontierele acestui imens imperiu, creştinii au fost singurii inamici şi rivali. Din punct de vedere geografic, cele două civilizaţii s-au aflat întotdeauna faţă în faţă, având de-a lungul istoriei o lungă serie de conflicte. Din secolele XVI-XVII, lucrurile au luat o altă turnură, revoluţia industrială determinând creşterea forţei militare occidentale. Punctul culminant este reprezentat de sfârşitul primului război mondial, principalele evenimente fiind dispariţia Imperiului Otoman şi transformarea statelor din Orientul Mijlociu în colonii şi protectorate6. 

După încheierea procesului de decolonizare, prin comparaţie cu statele occidentale şi cu cele din sud-estul Asiei, ţările din această regiune a lumii s-au confruntat cu un nivel deosebit de scăzut de dezvoltare, petrolul, singura resursă a regiunii, nereuşind să asigure dezvoltarea economică aşteptată de politicieni. În prezent, statele musulmane din zona Orientului Mijlociu sunt la finalul oricăror statistici economice ale instituţiilor internaţionale. Singura ţară care nu se potriveşte acestei structuri este Israelul, naţiune considerată ca venită din vest, "care a rupt o porţiune de teren musulman" transformându-l într-o putere militară şi economică de temut pentru statele arabe vecine7.

Bernard Lewis consideră că acest fenomen s-a transformat într-un proces de umilinţă pentru musulmani, de aici dezvoltându-se şi teoria privind apărarea Islamismului, atât din punctul de vedere al unei doctrine religioase, cât şi din punctul de vedere al unei civilizaţii cu un trecut glorios. La rândul său, Samuel Huntington apreciază că Occidentul are un trecut la fel de glorios, în acest sens amintind dezvoltarea civilizaţiilor greacă şi romană, religia creştină şi modernizarea începută în secolele XVI-XVII. "Vestul a fost Vest cu mult timp înainte de modernism. Caracteristicile importante ale Vestului se disting de cele ale alor civilizaţii şi sunt mult mai vechi decât procesul de modernizare", apreciază Samuel Huntington8. 

Experţii apreciază că "Occidentul nu poate fi considerat o civilizaţie creştină, cu toate că rămâne cea mai mare religie, din punctul de vedere al numărului de aderenţi. Occidentul poate fi considerat un tip de cultură creştină doar la scară largă, pentru că el însuşi este o cultură seculară. Acesta este lucrul pe care islamiştii încearcă să-l distrugă". Ei remarcă faptul că avioanele "Al-Qaeda" nu au lovit Vaticanul, capitala creştinismului occidental, nu au atacat nici Ministerul de Externe al Marii Britanii, unde au fost oficializate documentele prin care a fost colonizat Orientul Mijlociu după încheierea primului război mondial. Ele au atacat World Trade Center, simbolul comerţului global, al finanţelor, al construcţiilor mondiale, al afacerilor - templul modernităţii"9. 

David Kelley consideră că antimodernismul nu este specific doar lumii arabe, iar mişcările de protest islamiste au fost conduse de lideri care şi-au definitivat studiile în Occident după încheierea celui de-al doilea război mondial, fiind influenţaţi de filosofi precum Martin Heidegger, Oswald Spengler, Franz Fanon sau Michael Foucault, toţi preconizând declinul Occidentului şi ascensiunea socialismului, atacând raţionalismul occidental socotit drept o mască a puterii sau apreciind în mod pozitiv revoluţia iraniană condusă de Ayatolahul Khomeini10. Pe de altă parte, modernismul occidental a avut adepţi şi în lumea islamică: Pervez Hoodbhoy, cercetător pakistanez care a denunţat ostilitatea islamismului faţă de ştiinţă, Muhammad Charfi, cercetător tunisian, susţinător al ideii de educaţie occidentală ce a reuşit să pună în practică o reformă a învăţământului în Tunisia, sau filosoful marocan Abdou Filali-Ausary, care aprecia că democraţia şi drepturile omului sunt victorii recente ale umanităţii, valorile pe care fundamentaliştii le consideră occidentale fiind de fapt universale.

Concluzia analiştilor şi cercetătorilor este aceea că ameninţările teroriştilor islamişti derivă din ideile, valorile şi motivaţia distrugerii a tot ceea ce este modern, a civilizaţiei şi modernismului în general, în acest sens fiind citat fondatorul Turciei moderne, care amintea în discursul rostit în faţa naţiunii în anul 1924 că "toate statele sunt diferite, civilizaţia fiind una singură. Pentru ca o naţiune să progreseze trebuie să aparţină acestei civilizaţii." 

 

2. O nouă eră a politicii mondiale 

 

Analiştii britanici consideră că după atentatele de la 11 septembrie din SUA o serie de aspecte importante ale politicii mondiale nu s-au modificat deloc sau nu au suferit transformări de substanţă, printre acestea aflându-se conceptul de suveranitate, problemele globalizării sau diviziunile economice dintre Nord şi Sud. Cu toate acestea, pe de o parte, atacurile teroriste au confirmat apariţia unui nou tip de ameninţare globală, pe de altă parte, răspunsul militar al SUA reprezintă o modificare importantă a politicilor externe şi de apărare ale acestei ţări, războiul împotriva terorismului şi proliferării armelor de distrugere în masă devenind elementul central al acestei politici11. De asemenea, analiştii BASIC apreciază că cele două elemente au creat un nou complex strategic şi pentru celelalte state ale lumii.

În afară de aceste elemente, evenimentele din septembrie 2001 au scos în evidenţă vulnerabilitatea SUA şi a altor state europene în faţa acţiunilor violente, atacurile teroriste dovedind abilitatea reţelei "Al-Qaeda" de a planifica şi executa operaţiuni la o scară fără precedent până atunci. Experţii consideră că "Al-Qaeda" reprezintă cel mai important grup terorist care a atacat interesele SUA în mai multe regiuni ale globului, spre deosebire de alte organizaţii importante ca "IRA" (Irlanda de Nord) sau "FARC" (Columbia), ce dispun de importante finanţări externe, dar care acţionează doar pe plan local. Organizarea de reţea a "Al-Qaeda" este realizată din celule semiautonome ce acţionează sub conducerea unui comandament unic şi beneficiază de fonduri şi baze de antrenament, asemenea unui stat virtual dotat cu un sistem politic de decizie şi control, cu ministere ale apărării şi de finanţe, fără a fi legată de un teritoriu naţional. "Al-Qaeda" şi-a dezvoltat o reţea vastă de acţiune care se întinde din Egipt până în Filipine şi care a beneficiat de sprijinul unor state precum Afganistan, Arabia Saudită, Iran, Cecenia, Georgia, Indonezia sau Somalia. Experţii consideră că există o serie de asemănări cu organizarea grupărilor teroriste palestiniene, acestea concentrându-şi sfera de acţiune la zona Orientului Mijlociu.

În ceea ce priveşte armele de distrugere în masă, analiştii britanici consideră că proliferarea acestui tip de armament sugerează faptul că marea majoritate a organizaţiilor teroriste doresc să le deţină şi să le utilizeze. Ei consideră că legătura dintre terorism şi armele de distrugere în masă stă în vulnerabilitatea SUA, a aliaţilor lor, precum şi a sistemelor politico-economice, prin terorism putându-se ataca violent teritoriul SUA, iar prin deţinerea de arme de distrugere în masă putându-se echilibra superioritatea militară a liderului mondial12. Analizând fenomenul proliferării prin prisma atacurilor de la 11 septembrie 2001 se constată că o creştere deosebită a cursei înarmărilor, nu doar pentru statele aflate pe "axa răului". India, Pakistan, Iran, Coreea de Nord, Egipt, Libia, Siria şi Sudan deţin deja armament nuclear sau dezvoltă diferite tipuri de arme chimice şi/sau biologice, "problema proliferării devenind dilema proliferării pentru viitorii ani".13 Pe termen lung, programele nucleare pot conduce la obţinerea de arme capabile să lovească teritoriul SUA sau Europa din orice zonă a globului. Experţii BASIC consideră că marile puteri nucleare ale lumii (SUA, Rusia, Marea Britanie, Franţa şi China) şi-au redus sau au menţinut la acelaşi nivel arsenalele nucleare ignorând dezvoltarea exponenţială a acestui sector în alte state (Israel, India, Pakistan) şi susţinând doar din punct de vedere diplomatic neproliferarea.

Ceea ce s-a modificat semnificativ după data de 11 septembrie 2001 este, potrivit analiştilor, dorinţa SUA de a preveni acţiunile teroriste iniţiate de statele-sponsori ai terorismului, precum şi proliferarea armelor de distrugere în masă, fără existenţa unor rezoluţii explicite de condamnare din partea Consiliului de Securitate al ONU. Utilizarea forţei militare pentru atingerea acestor scopuri reprezintă un pas important făcut de Administraţia americană, fapt ce poate avea consecinţe deosebite în următorii ani.

Cea mai importantă problemă a analiştilor şi experţilor este legată de posibilitatea transformării acţiunilor de prevenire într-un conflict global între SUA şi aliaţii lor, pe de o parte, şi oponenţii islamici radicali, pe de altă parte14. Din această perspectivă, experţii britanici consideră că războiul antiterorist al SUA poate deveni similar războiului rece desfăşurat pe o perioadă de peste 40 de ani, un conflict între doi inamici ireconciliabili ce implică mobilizarea tuturor resurselor umane şi materiale disponibile.

Atentatele teroriste de la 11 septembrie 2001 au avut un puternic impact asupra politicii externe a SUA, modificările acesteia influenţând întregul sistem politic internaţional. Potrivit analiştilor, eliminarea regimului taliban din Afganistan şi a celui irakian condus de Saddam Hussein reprezintă victorii importante ale SUA, care şi-au atins rapid obiectivele fără costuri foarte ridicate. Deosebit de importantă este în acest moment reconstrucţia Irakului şi eliminarea uneia dintre sursele de instabilitate din regiunea Golfului Persic. Pe de altă parte, experţii britanici apreciază că actualii lideri americani au reintrodus politica unilateralistă, eliminată de fosta Administraţie americană condusă de Bill Clinton, printre cele mai importante argumente evidenţiindu-se nesemnarea Tratatului CTBT privind testarea armelor nucleare, a Protocolului de la Kyoto privind încălzirea globală, a Tratatului privind Curtea Penală Internaţională, precum şi retragerea din Tratatul balistic antirachetă (ABM).

Schimbările produse după atentate au condus la realizarea unor analize amănunţite privind rolul şi influenţa mondială a SUA. Principalele concluzii ale experţilor britanici sunt următoarele15:

• din perspectivă militară, SUA deţin puterea centrală a lumii, chiar dacă au existat o serie de lideri politici ce s-au opus intervenţiei americane în Irak, fără acordul Consiliului de Securitate al ONU;

• din punct de vedere politic, atacurile teroriste au făcut ca o serie de state care nu erau aliate tradiţionale ale SUA (China, India, Iran, Rusia) să ofere acestora sprijin şi cooperare. Deşi acţiunea militară declanşată în Irak a condus la reducerea semnificativă a numărului aliaţilor SUA, există, încă, un grup semnificativ de ţări care sunt dispuse să conlucreze cu SUA în campania internaţională antiteroristă şi pentru combaterea armelor de distrugere în masă. 

De asemenea, experţii BASIC consideră că dinamica politicii internaţionale după 11 septembrie 2001 este dată, pe lângă SUA, de trei regiuni ale globului: Europa, Rusia şi celelalte state ex-sovietice şi Orientul Mijlociu16:

▪ noile relaţii transatlantice se axează pe creşterea rolului statelor europene şi sprijinirea politicilor americane;

▪ NATO este irelevant pentru noile probleme de securitate europene, acesta trebuind să joace un rol activ în Asia şi Orientul Mijlociu;

▪ Europa îşi creează propriile capacităţi şi capabilităţi militare pentru operaţiuni de menţinere a păcii; 

▪ Rusia a fost primul stat care a oferit sprijin SUA după atacurile teroriste, acceptând retragerea unilaterală a acestora din Tratatul ABM şi extinderea NATO spre est, inclusiv în ţările baltice;

▪ din perspectivă americană, Rusia este un interlocutor important, rezultatul fiind crearea Parteneriatului NATO-Rusia;

▪ este necesară implementarea "foii de parcurs" pentru rezolvarea problemei palestiniene;

▪ acţiunea din Irak a eliminat un punct de instabilitate regională, întărind poziţia aliaţilor americani din regiune (Arabia Saudită, Egipt, Kuweit, Qatar, Iordania şi Pakistan);

▪ dezvoltarea reţelelor teroriste, în special "Al-Qaeda", a fost frânată prin crearea coaliţiei internaţionale antiteroriste, cu toate că riscul repetării unor acţiuni de asemenea anvergură rămâne mare;

▪ elementul central al politicii externe internaţionale a devenit cel impus de SUA - controlul proliferării armamentului de distrugere în masă.

Confruntată cu un nou tip de terorism, cel neconvenţional, SUA au reconfirmat o nouă strategie de apărare care are la bază acţiunile de prevenire. Descurajarea aplicată cu succes în perioada războiului rece nu mai poate fi folosită în faţa unui adversar care nu controlează nici un teritoriu naţional, fiind răspândit în diferite regiuni ale lumii. Politica externă a SUA a trebuit să fie modificată, eforturile de reducere a riscurilor unei confruntări armate sau negocierile transparente fiind inutile în faţa unor atacuri-surpriză17. Problema avertizărilor timpurii şi obţinerea de informaţii despre eventuale acţiuni teroriste ocupă un loc central în politica de securitate a SUA, practic, obţinerea de probe împotriva unor ţinte dificile precum "Al-Qaeda" transformându-se într-o desfăşurare de acţiuni militare împotriva acesteia.

Deceniul de activitate a "Al-Qaeda" împotriva SUA a eliminat distincţia dintre serviciile de informaţii interne şi externe. Conexiunile şi nivelul de colaborare dintre CIA şi FBI trebuie, potrivit oficialilor americani, să se modifice, doar o organizaţie integrată putându-se adapta la dimensiunea transnaţională de operare a grupărilor teroriste. În acelaşi timp, libertăţile civile şi securitatea trebuie reechilibrate, în caz contrar fenomenul terorismului putând scăpa de sub control. De asemenea, oficialii americani remarcă eliminarea distincţiei dintre sectorul public şi cel privat, "Al-Qaeda" atacând populaţia civilă americană cu propria ei infrastructură. Operatorii şi firmele private trebuie să accepte costurile pe care le implică asigurarea unei securităţi naţionale complete. Aspiraţia privind crearea unui parteneriat public-privat trebuie extinsă în toate infrastrucurile de interes naţional cu potenţial crescut de vulnerabilitate, chiar dacă Administraţia americană nu a definit exact ce infrastructură este într-adevăr de interes naţional şi care este cea mai vulnerabilă. Se consideră că trebuie avut în vedere şi comerţul internaţional ilegal cu arme, în special cu cele considerate sensibile, acţiune la care trebuie să participe, potrivit oficialilor americani, toate statele lumii. În acest sens, este necesară o îmbunătăţire a sistemului de detecţie a rachetelor, de identificare a agenţilor biologici şi chimici, dezvoltarea ingineriei genetice în producţia de vaccinuri pentru eliminarea posibilelor epidemii, pregătirea personalului medical, îmbunătăţirea sistemului de supraveghere a unor transporturi de armament. 

Cooperarea internaţională a devenit un factor indispensabil în lupta împotriva terorismului. Eliminarea birocraţiei, crearea unor programe utile ajutorării populaţiei din Orientul Mijlociu şi din alte zone defavorizate, reforma structurilor de poliţie şi întărirea controlului la frontiere pot contribui la eliminarea sau reducerea ameninţărilor teroriste.

Nu în ultimul rând, continuarea colaborării SUA cu regimurile autoritare din Egipt şi Arabia Saudită impune redimensionarea relaţiilor diplomatice cu aceste state, această problemă neputând fi rezolvată rapid fără a pune în pericol stabilitatea zonală. Susţinerea egipteană pentru procesul de pace israeliano-palestinian este esenţială, la fel ca şi colaborarea americano-saudită în problema irakiană. Potrivit experţilor IISS, "o strategie care să ia în calcul forţele militare, informaţiile, supremaţia legii, diplomaţia şi economia nu este decât un imens puzzle, cu SUA în centrul jocului"18, ei considerând că, cel puţin pentru câţiva ani, ameninţările şi teroarea vor continua să coexiste, fapt ce implică eforturi serioase din partea comunităţii internaţionale pentru limitarea efectelor lor nefaste.

Eforturile coaliţiei antiteroriste nu au implicat în mod direct statele situate în Asia de Nord-Est. După 11 septembrie 2001, relaţiile SUA cu state ca Japonia, China, Coreea de Nord sau Coreea de Sud s-au modificat în unele chestiuni importante de politică externă19.

Potrivit experţilor, Japonia a dorit să se implice în lupta împotriva terorismului, având de înfruntat, însă, conform Constituţiei ţării, statutul de ţară necombatantă. Cu toate acestea, liderii Japoniei au solicitat un rol sporit pentru forţele militare ale statului, punându-se bazele unor noi planuri de securitate naţională şi regională. Primul ministru al Japoniei a solicitat întărirea securităţii la toate bazele americane din regiune şi a oferit sprijin Pakistanului pentru rezolvarea crizei refugiaţilor din Caşmir. De asemenea, Parlamentul nipon a votat legea privind combaterea terorismului, fapt ce conferă forţelor maritime şi aviaţiei posibilitatea participării la misiuni cu forţe necombatante (misiuni de patrulare, de supraveghere şi control). În aceeaşi perioadă, Japonia a găzduit lucrările Comitetului de lucru pentru reconstrucţia Afganistanului la care au paricipat Coreea de Sud, Turcia, Germania, Australia, China, India şi Japonia.

Experţii Centrului de Studii pentru Asia de Nord-Est apreciază că evenimentele din septembrie 2001 au adus o îmbunătăţire limitată a relaţiilor dintre SUA şi China. Dacă iniţial China a sprijinit campania antiteroristă internaţională, întărind securitatea la graniţa sa cu Afganistanul şi toate rezoluţiile Consiliului de Securitate al ONU, ulterior ea s-a opus vehement acţiunii militare din Irak. Liderii chinezi au recunoscut problemele create de separatiştii extremişti, cu care se confruntă în regiunea Xinjiang, amintind faptul că peste 1000 de chinezi musulmani s-au antrenat în taberele "Al-Qaeda" din Afganistan. De asemenea, conducerea Chinei a apreciat rolul SUA de asigurare a stabilităţii în Asia Centrală şi de Sud, dar, pe de altă parte, s-a arătat deosebit de îngrijorată de prezenţa personalului militar american în regiune (Filipine, Singapore, Malaiezia, Indonezia) şi caută să-şi extindă influenţa diplomatică în zonă20. Normalizarea relaţiilor ruso-americane au condus şi la îmbunătăţirea treptată a relaţiilor ruso-chineze, principalele acţiuni bilaterale vizând demilitarizarea graniţelor dintre cele două ţări, semnarea Tratatului de vecinătate (iulie 2001), precum şi implementarea unui parteneriat strategic între cele două ţări.

O problemă intens discutată în ultima perioadă de timp este legată de Coreea de Nord, în special după retragerea unilaterală a acesteia din Tratatul de Neproliferare Nucleară, la sfârşitul anului 2002. Cu toate că Administraţia americană a anunţat, la începutul anului 2001, dorinţa de deschidere şi de dialog cu această ţară, refuzul liderilor nord-coreeni de a permite accesul inspectorilor ONU la bazele nucleare ale ţării, precum şi întârzierea normalizării relaţiilor dintre cele două state coreene au reprezentat principalele motive care au condus la trecerea Coreei de Nord pe aşa-numita "axă a răului" la începutul anului 2002. 

 

3. Războiul împotriva terorismului

 

Comunitatea internaţională a declanşat lupta împotriva terorismului pe 5 planuri21: diplomatic, informativ, legislativ, financiar şi militar.

▪ diplomatic 

Progresele înregistrate la nivel global în lupta împotriva terorismului nu ar fi fost posibile fără desfăşurarea de convorbiri intense între liderii politici, fără suportul organizaţiilor internaţionale şi fără implicarea directă a unor structuri neguvernamentale. Astfel, au fost semnate o serie de acorduri şi tratate între ţări cum ar fi Rusia, China, India, Pakistan sau republicile din Asia Centrală, obţinerea de rezultate în acest domeniu depinzând şi de poziţia unor state precum Algeria, Bahrein, Egipt, Maroc, Emiratele Arabe Unite sau Iran.

▪ informativ 

Obţinerea de informaţii despre organizaţia teroristă "Al-Qaeda" a condus la eliminarea unor structuri ale acesteia, determinând anihilarea şi capturarea unor terorişti care au acţionat în diferite regiuni ale lumii. Colaborarea continuă în acest domeniu între naţiunile lumii poate avea ca efect prevenirea acţiunilor teroriste şi poate conduce la stoparea acţiunilor similare celor care au avut loc la 11 septembrie 2001.

▪ legislativ 

Crearea cadrului legislativ necesar a condus la eliminarea a peste 3000 de celule aparţinând unor organizaţii teroriste ce au acţionat în peste 100 de ţări de pe glob. 

▪ financiar 

Prin aplicarea Rezoluţiei 1373 a Consiliului de Securitate al ONU22, în 166 de state de pe glob au fost blocate conturi bancare însumând peste 120 milioane de dolari, fonduri aparţinând diferitelor organizaţii teroriste sau altor structuri care au sponsorizat terorismul. Rezoluţia ONU prevede îngheţarea conturilor organizaţiilor teroriste şi ale membrilor acestora, precum şi suspendarea ajutoarelor financiare de orice fel pentru aceste structuri.

Grupul operativ financiar, format din experţi din 29 de ţări, creat pentru armonizarea reglementărilor internaţionale în domeniul financiar şi pentru combaterea spălării banilor, lucrează intens pentru a bloca accesul membrilor organizaţiilor teroriste la sistemul financiar mondial, lista grupului cuprinzând peste 250 de organizaţii teroriste sau entităţi de pe întreg globul23. De asemenea, grupul "G8" şi Grupul pentru Cooperare Economică Asia-Pacific (APEC) au adoptat planuri de acţiune antiteroristă în domeniul financiar-bancar. 

▪ militar 

Operaţiunea militară desfăşurată în Afganistan, declanşată la 7 octombrie 2001, a fost susţinută de 136 de state, fiind cea mai largă coaliţie din istoria umanităţii. Teritoriul afgan a fost eliberat de sub controlul grupărilor talibane, poporul afgan fiind sprijinit să-şi asigure singur securitatea şi stabilitatea ţării. 

Potrivit ambasadorului Cofer Black, coordonatorul Oficiului pentru Antiterorism al Departamentului de Stat, dintre instrumentele de combatere a terorismului ce au fost elaborate de comunitatea internaţională, în special de Administraţia americană, se evidenţiază următoarele aspecte:

- adoptarea principalelor 12 convenţii internaţionale ce au servit ca bază pentru linia politică aplicată în domeniul terorismului;

- programul de asistenţă în domeniul antiterorismului iniţiat de Departamentul de Stat al SUA pentru protecţia liderilor politici, securitatea aeroporturilor şi desfăşurarea de investigaţii în acest domeniu;

- cooperarea regională pentru armonizarea legislativă;

- desfăşurarea de conferinţe regionale organizate de Departamentul de Stat (Asia de Sud-Est, Asia Centrală şi Regiunea Caucazului);

- desfăşurarea de seminarii pe teme legislative în domeniul finanţării terorismului, al legislaţiei bancare, pe probleme de imigraţie şi controlul armamentelor.

De asemenea, potrivit Departamentului de Stat, lupta împotriva terorismului iniţiată de SUA are la bază următoarele principii de strategie24: 

- nici o concesie făcută teroriştilor;

- aducerea făptuitorilor în faţa justiţiei;

- izolarea şi iniţierea de presiuni diplomatice asupra statelor considerate sponsori ai terorismului;

- susţinerea capacităţilor şi capabilităţilor militare antiteroriste ale tuturor statelor care cooperează cu Organizaţia Naţiunilor Unite.

În ultimii 18 ani, specialiştii Oficiului pentru Antiterorism al Departamentului de Stat au pregătit şi antrenat pentru acţiuni specifice de antiterorism peste 352.000 de oficiali din 152 de ţări. La aceasta se adaugă antrenarea unor forţe militare în cadrul Departamentului Apărării şi punerea în practică a numeroase programe de pregătire de profil finanţate de Departamentul de Stat.

Ca urmare a măsurilor luate de comunitatea internaţională, numărul acţiunilor teroriste desfăşurate pe parcursul anului 2002 au cunoscut o scădere cu 44% comparativ cu anul 2001. Astfel, în 2002 au fost consemnate 199 de acţiuni teroriste, faţă de 355 în 2001, numărul deceselor înregistrate fiind de 725, faţă de 3295 în anul 2001, cifră ce cuprinde şi numărul victimelor de la 11 septembrie 2001.

 

 

[image: image1]
 

 

[image: image2]
 

 

 3.1. Situaţia din principalele regiuni ale lumii

 

▪ Africa 

Atacurile simultane declanşate împotriva unui aeroport comercial şi a unui hotel din Mombasa (Kenya), în noiembrie 2002, evidenţiază faptul că regiunea subsahariană a continentului african continuă să se confrunte cu acţiunea grupărilor insurgente locale şi a celulelor teroriste internaţionale.

Pe parcursul anului 2002, o serie de guverne aparţinând statelor din această regiune au luat o serie de măsuri îndreptate împotriva flagelului mileniului III - terorismul. Astfel, în septembrie 2002, Uniunea Africană a organizat o conferinţă pe teme de antiterorism la Algiers (Algeria). Tot în aceeaşi lună a intrat în vigoare un plan de acţiune în acest domeniu, implementat de Uniunea Africană încă din anul 1999, prin adoptarea Convenţiei pentru Prevenirea şi Combaterea Terorismului, în acest sens fiind înfiinţat Centrul de Cercetare în domeniul Terorismului African, cu sediul în Algeria. De asemenea, cei 16 membri ai Comunităţii Economice a Statelor Vest-Africane (ECOWAS) au apreciat drept necesară înfiinţarea unor birouri de informaţii regionale pentru combaterea activităţilor teroriste.

SUA au încercat să contribuie la sprijinirea acţiunilor desfăşurate de statele africane în domeniul combaterii terorismului. Una dintre măsurile luate de Departamentul de Stat a fost Iniţiativa Sahel (PSI) prin care s-a propus acordarea de asistenţă către state ca Mali, Niger, Mauritania şi Ciad pentru protejarea propriilor graniţe, pregătirea forţelor de poliţie, combaterea migraţiei ilegale şi a terorismului, controlul armamentelor şi asigurarea stabilităţii regionale.

Din octombrie 2002, SUA au aprobat trimiterea unei forţe de menţinere a păcii Combined Joint Task Force - Horn of Africa (CJTF-HOA) în Djibouti, una din zonele sensibile ale continentului african, aceasta având rolul de a coordona operaţiunile antiteroriste din 6 ţări din Africa de Est, precum şi din Republica Arabă Yemen. În ultimii ani, unul dintre statele africane ce a beneficiat de cooperarea regională în domeniul antiterorismului a fost Etiopia, datorită creşterii tensiunilor militare la graniţa cu Somalia.

Majoritatea statelor africane au semnat doar o parte dintre cele 12 convenţii internaţionale şi protocoale importante privind combaterea terorismului25, Botswana, Mali şi Ghana fiind singurele ţări africane care au semnat toate documentele internaţionale. Situaţia semnării celor mai importante 12 convenţii internaţionale privind combaterea terorismului de către principalele state din Africa se prezintă astfel: Algeria - 10; Tunisia - 11; Mali - 12; Angola - 3; Etiopia - 4; Kenya - 11; Nigeria - 4; Rwanda - 8; Somalia - 0; Africa de Sud - 5; Tanzania - 7; Uganda - 4; Maroc - 10; Botswana - 12; Ghana -12.

▪ Asia de Sud 

Regiunea Asiei de Sud a reprezentat în ultimii doi ani una dintre zonele centrale de desfăşurare a acţiunilor antiteroriste. Cu toate că Afganistanul a fost eliberat de regimul taliban şi de principalele baze de operaţiuni ale organizaţiei "Al-Qaeda", terorismul continuă să fie principalul pericol pentru această zonă. Potrivit experţilor, Pakistanul a reprezentat una dintre verigile importante ale acţiunii coaliţiei antiteroriste împotriva "Al-Qaeda", guvernul acestei ţări oferind un sprijin necondiţionat pe tot parcursul derulării operaţiunii. Violenţele extreme din Caşmir şi conflictul dintre India şi Pakistan s-au diminuat în intensitate, cele două părţi desfăşurând o intensă activitate diplomatică pentru aplanarea divergenţelor care au stat la baza declanşării confruntărilor armate de la mijlocul secolului XX. De asemenea, au fost stopate confruntările armate din Sri Lanka, dintre guvernul acestei ţări şi organizaţia "Tigrii Tamil", precum şi cel din Nepal, dintre insurgenţii maoişti şi autorităţile locale, în ambele situaţii fiind semnate acorduri de încetare a focului. 

Situaţia semnării celor mai importante 12 convenţii internaţionale privind combaterea terorismului de către principalele state din regiune se prezintă astfel: Afganistan - 3; India - 11; Nepal - 5; Pakistan - 10; Sri Lanka - 10. 

▪ Asia de Est 

Eforturile statelor din regiune pentru combaterea terorismului au fost frânate de puternicul atac terorist ce a avut loc în octombrie 2002 la Bali, în Indonezia, sub comanda grupării "Jemaah Islamiya". Pe parcursul anului 2002, statul Filipine s-a confruntat cu activitatea desfăşurată de organizaţia "Abu Sayyaf", implicată în desfăşurarea de activităţi teroriste de mai mică anvergură. Experţii consideră că organizaţiile teroriste regionale au dovedit o mare capacitate de adaptare şi flexibilitate faţă de eforturile de combatere a terorismului ale unor state ca Indonezia, Filipine, Malaiezia sau Singapore. 

Situaţia semnării celor mai importante 12 convenţii internaţionale privind combaterea terorismului de către principalele state din regiune se prezintă astfel: Burma - 5; China - 9; Indonezia - 4; Japonia - 12; Laos - 4; Malaiezia - 3; Filipine - 6; Singapore - 6; Thailanda - 7.

▪ Asia Centrală 

Departamentul de Stat a organizat la Ankara, în iunie 2002, a IV-a Conferinţă anuală privind coordonarea acţiunilor antiteroriste în Asia Centrală şi regiunea Caucazului. La lucrările conferinţei au participat experţi din Rusia, Turcia, China, Afganistan, Uniunea Europeană şi OSCE, care au apreciat activitatea depusă de statele din regiune şi au solicitat desfăşurarea de acţiuni susţinute împotriva organizaţiilor teroriste internaţionale. Cu toate acestea, în 2002, Rusia a fost scena unor operaţiuni teroriste de amploare, marea lor majoritate având drept principală cauză situaţia din Cecenia şi activitatea organizaţiilor paramilitare din regiune.

Situaţia semnării celor 12 convenţii internaţionale privind combaterea terorismului de către principalele state din regiune se prezintă astfel: Azerbaijan - 8; Georgia - 6; Kazahstan - 11, Republica Kirghiză - 6; Tadjikistan - 2; Uzbekistan - 12, Ucraina - 12. 

▪ Europa 

Statele europene au colaborat îndeaproape cu SUA în cadrul campaniei internaţionale antiteroriste, cele mai relevante rezultate fiind obţinute de Marea Britanie, Italia, Germania, Spania, Franţa, Turcia şi Grecia. Autorităţile acestor ţări au arestat o serie de persoane care făceau parte din diferite organizaţii teroriste - "Al Qaeda", "Grupul Combatant Tunisian", "17 Noiembrie", "ETA", "GRAPO" - şi au blocat importante finanţări destinate acestor organizaţii. 

Situaţia semnării celor 12 convenţii internaţionale privind combaterea terorismului de către o serie de state din Europa se prezintă astfel: Albania - 11; Belgia - 6; Bosnia-Herţegovina - 7; Franţa - 11; Germania - 10; Grecia - 10; Ungaria - 12; Italia - 10; Lituania - 10; Olanda - 12; Spania - 12; Turcia - 12; Marea Britanie - 12.

▪ Orientul Mijlociu 

Pe parcursul anului 2002, terorismul a reprezentat principala caracteristică a situaţiei din Orientul Mijlociu. Pe lângă gruparea "Al-Qaeda", în regiune continuă să acţioneze organizaţii ca "Hamas", "Hezbollah", "Jihadul Islamic", aceste formaţiuni opunându-se constant procesului de pace ce se doreşte a fi pus în aplicare. Potrivit Departamentului de Stat, o serie de state din regiune (Siria, Iran, Libia) continuă să sponsorizeze diferite organizaţii teroriste, alte ţări sprijinind iniţiativele de pace şi acţiunile desfăşurate în zonă de SUA, ONU sau Uniunea Europeană (Arabia Saudită, Yemen, Egipt, Bahrein, Kuweit, Qatar). 

Ţările care au avut cea mai importantă contribuţie în lupta împotriva terorismului sunt Yemenul, care a cooperat cu SUA pentru eliminarea membrilor reţelei "Al-Qaeda" aflaţi pe teritoriul acestui stat, Iordania şi Kuweitul, prin sprijinul logistic oferit bazelor militare americane ce acţionează în zona Golfului Persic, Arabia Saudită şi Emiratele Arabe Unite pentru rolul jucat în cadrul coaliţiei internaţionale care a acţionat în Afganistan. 

Situaţia semnării principalelor 12 convenţii internaţionale privind combaterea terorismului de către principalele state din regiune se prezintă astfel: Bahrein - 5; Egipt - 9; Israel - 8; Iordania - 7; Kuweit - 7; Liban - 10; Oman - 9; Qatar - 5; Arabia Saudită - 6; Emiratele Arabe Unite - 6; Yemen - 8. 

▪ America Latină, America de Nord şi America de Sud 

Comparativ cu alte regiuni de pe glob, emisfera vestică nu este considerată de Departamentul de Stat drept "o regiune fierbinte" din punctul de vedere al activităţilor teroriste. Principala zonă aflată, totuşi, sub supraveghere este America Latină, una dintre sursele terorismului regional, fără ramificaţii internaţionale. Punctele sensibile ale acestei zone sunt Columbia şi Peru, acţiunile teroriste care se desfăşoară sporadic în aceste regiuni fiind coordonate de organizaţii care au drept obiect de activitate traficul de droguri. Recent, Argentina, Brazilia şi Paraguay au pus bazele cooperării în domeniul combaterii terorismului, cele trei state acţionând, împreună cu SUA, pe baza unor programe de acţiune care au dat rezultate. De asemenea, în anul 2002, sub coordonarea Organizaţiei Statelor Americane - OAS (înfiinţată în anul 1998), în emisfera vestică a fost creată o instituţie regională - CICTE -, similară Comisiei Interamericane Împotriva Terorismului.

Situaţia semnării celor 12 convenţii internaţionale privind combaterea terorismului de către principalele state din regiune se prezintă astfel: Bolivia - 1; Chile - 11; Columbia - 4; Ecuador - 7; Peru - 12; Argentina - 8; Brazilia - 9; Paraguay - 6; Uruguay - 8; Venezuela - 4; Canada - 12;

 

4. State considerate sponsori ai terorismului internaţional 

 

Potrivit documentelor Guvernului Statelor Unite date publicităţii la începutul anului 2002, Cuba, Iran, Irak, Libia, Coreea de Nord, Siria şi Sudan au fost considerate a fi principalele state-sponsori ai terorismului internaţional.

Cu toate că Sudanul a ratificat 11 din cele 12 convenţii internaţionale importante privind combaterea terorismului, iar Cuba le-a ratificat pe toate, cele două state continuă să finanţeze diferite activităţi desfăşurate de organizaţii aflate pe listele Departamentului de Stat sau ale ONU. Pe de o parte, Sudanul participă la eforturile internaţionale privind combaterea terorismului, iar pe de altă parte, sprijină activ activităţile desfăşurate de organizaţiile "Hamas" şi "Jihadul Islamic". La rândul său, Cuba găzduieşte sedii ale unor organizaţii teroriste importante, printre care "Armata Republicană Irlandeză", şi finanţează activităţi desfăşurate de "Forţele Armate Revoluţionare Columbiene" şi de "Armata Naţională de Eliberare".

Dacă Irakul nu mai reprezintă din mai 2003 un potenţial pericol, de la încheierea operaţiunii militare de eliminare a regimului condus de Saddam Hussein, Iranul desfăşoară activităţi de finanţare a activităţilor teroriste din Orientul Mijlociu, având în derulare şi programe de înarmare nucleară. Iranul finanţează activităţi teroriste desfăşurate de "Al-Qaeda", "Hezbollah"-ul libanez, "Hamas" sau "Frontul pentru Eliberarea Palestinei", deşi a ratificat 5 dintre convenţiile şi protocoalele internaţionale.

Irakul, semnatar a 5 din cele 12 convenţii, a reprezentat un factor important de coordonare al activităţilor teroriste desfăşurate contra intereselor Israelului şi SUA. Principalele organizaţii finanţate de fostul regim irakian, care au desfăşurat acest gen de acţiuni, au fost "Mujahedini Khalq", "Abu Nidal", "Frontul pentru Eliberarea Palestinei" şi "Frontul de Eliberare arab".

Libia este unul dintre puţinele state de pe glob care au ratificat toate convenţiile internaţionale referitoare la combaterea terorismului. Deşi ridicarea sancţiunilor impuse Libiei de Consiliul de Securitate al ONU ca urmare a atentatului terorist de Lockerbie (1988), soldat cu moartea a 259 de pasageri ai cursei aviatice Pan Am, trebuia să se producă la începutul anului 2001, acest lucru nu s-a realizat datorită neacceptării responsabilităţilor în acest caz de către oficialii libieni. Recent, autorităţile libiene au aprobat acordarea de despăgubiri familiilor care au avut de suferit în urma atentatului din anul 1988, recunoscând, implicit, implicarea în acel atentat.

Coreea de Nord, semnatară a 6 din cele 12 convenţii internaţionale, a reprezentat una dintre problemele importante ale comunităţii internaţionale pe parcursul anului 2003. Coreea de Nord s-a retras în mod unilateral din Tratatul de Neproliferare Nucleară (TNN), în decembrie 2002, ameninţând cu reactivarea reactorului nuclear de la Yongbyon.

Pe teritoriul Siriei se află sediile unor importante organizaţii teroriste aflate pe lista Departamentului de Stat: "Frontul Popular pentru Eliberarea Palestinei", "Comandamentul General al Frontului Popular pentru Eliberarea Palestinei" şi "Jihadul Islamic". De asemenea, Siria finanţează activitatea grupării "Hezbollah" pe teritoriul Libanului. Semnatar a 5 convenţii internaţionale, guvernul Siriei nu a mai fost acuzat din anul 1986 de implicare directă în comiterea de acţiuni teroriste.

Guvernul SUA a elaborat un set de sancţiuni aplicabile statelor care sprijină în mod constant activitatea teroristă internaţională26:

- interzicerea comerţului cu arme; 

- controlul asupra exporturilor, necesitatea notificării Congresului SUA cu 30 de zile înainte de data unei activităţi de import a oricărui tip de produse; 

- stoparea asistenţei economice; 

- impunerea unor restricţii cu caracter financiar, supravegheate de Banca Mondială; 

- interzicerea derulării unor contracte militare cu sume mai mari de 100000 dolari; 

- interzicerea derulării unor activităţi comerciale cu firme sau persoane din SUA. 

 

5. Dimensiunea nucleară a "axei răului" 

 

În discursul adresat naţiunii la începutul anului 2002, preşedintele SUA, George W. Bush, a folosit, pentru prima oară, sintagma de "axă a răului", cu referire la statele care sponsorizează terorismul şi care reprezintă principala ameninţare pentru SUA şi aliaţii lor. Primele state enumerate în discursul preşedintelui american au fost Coreea de Nord, Iranul şi Irakul. "Vom colabora cu ceilalţi membri ai coaliţiei pentru a stopa activitatea organizaţiilor teroriste, precum şi a statelor care încearcă să obţină dispozitive şi tehnologie pentru producerea de arme de distrugere în masă. SUA nu vor permite celor mai periculoase state de pe glob să ameninţe lumea cu aceste arme", declara preşedintele american în discursul său. În consecinţă, Strategia Naţională de Securitate a SUA, publicată în septembrie 2002, a cuprins câteva măsuri noi pentru prevenirea atacurilor cu armament de distrugere în masă.

În discursul adresat naţiunii la începutul anului 2003, preşedintele american a reformulat problema armamentului de distrugere în masă şi a ameninţărilor cu acest tip de arme. Sintagma de "axă a răului" a fost înlocuită cu aceea de "regiuni în afara legii" ce dispun de armament de distrugere în masă (chimic, biologic şi nuclear) şi care necesită strategii diferite de rezolvare a ameninţărilor pe care le pun în practică. În privinţa Coreei de Nord, preşedintele american a apreciat că şantajul utilizat de acest stat, cu referire la repornirea instalaţiilor nucleare în scopuri militare, poate fi eliminat printr-o cooperare strânsă între toate ţările din regiune care să conducă la găsirea unei soluţii de pace durabilă. În acelaşi context, George W. Bush a apreciat că Iranul trebuie să-şi urmeze strategia de dezvoltare stabilită de liderii ţării, acest fapt trebuind să se producă ţinând cont şi de dorinţele şi aspiraţiile poporului iranian. În ceea ce priveşte Irakul, preşedintele american a prezentat două alternative: dezarmare sau război.

Ideea aplicării unor "strategii diferite pentru diferite tipuri de ameninţări" a fost analizată atât de experţii militari, cât şi de o serie de analişti politici. Potrivit acestora, statele aflate pe "axa răului" trebuie analizate diferit, cu toate că au un numitor comun: dorinţa dezvoltării armelor de distrugere în masă. În mod diferit, de la caz la caz, trebuie să se ţină cont de tipul relaţiilor pe care aceste state le-au avut cu SUA în perioada războiului rece, precum şi în ultimul deceniu al secolului XX, de participarea lor la dialogul regional privind dezarmarea, de relaţiile internaţionale şi de cooperarea cu ONU, precum şi de aplicarea legislaţiei internaţionale în domeniul controlului armamentelor27.

Potrivit analiştilor JCSS28, examinarea ţărilor cuprinse în "axa răului" relevă câteva diferenţe majore între statele enumerate, prezumtivul nivel de dezvoltare al sectorului nuclear şi declaraţiile de poziţie ale liderilor acestor state în privinţa programelor de înarmare şi poziţia lor faţă de inspecţiile organismelor internaţionale abilitate. Analizele experţilor au avut în vedere poziţiile liderilor Coreei de Nord şi Iranului care au făcut referire la recentele cercetări nucleare desfăşurate de ţările lor, precum şi situaţia existentă în Irak înainte de declanşarea acţiunii militare în martie 2003, unde, potrivit rapoartelor serviciilor de informaţii, existau stocuri de arme chimice şi biologice.

În octombrie 2002, secretarul american de stat James Kelly a prezentat Departamentului de Stat un raport privind situaţia programelor nucleare ale Coreei de Nord. Potrivit acestui raport, regimul nord-coreean a reluat implementarea programului nuclear, activitate întreruptă în 1994 după semnarea Tratatului de Neproliferare Nucleară. Deşi nu este finalizat, programul nuclear nord-coreean se bazează pe producţia de uraniu îmbogăţit şi plutoniu, ambele componente putând fi folosite la producerea de bombe nucleare.

Serviciile de informaţii occidentale au oferit date despre programele nucleare ale Iranului, concluziile fiind acelea că, în pofida dorinţelor liderilor ţării de a obţine armament nuclear, aceste arme nu au fost obţinute încă în reactorul de la Bushehr29. În plus, declaraţiile liderilor iranieni evidenţiază faptul că programele derulate la Bushehr nu servesc decât intereselor civile ale ţării. Cu toate acestea, directorul Agenţiei Internaţionale pentru Energie Atomică (AIEA) a confirmat, în februarie 2003, existenţa altor două reactoare amplasate la Natauz şi Arak, necunoscute AIEA, care desfăşoară activităţi de îmbogăţire a uraniului, de separare a plutoniului şi de producere de apă grea, componente care, cu excepţia ultimei, nu sunt necesare procesului de obţinere a energiei electrice. Potrivit rapoartelor AIEA, se estimează că Iranul este pe cale să obţină infrastructura necesară pentru a deveni una dintre puterile nucleare ale regiunii.

Programul nuclear al Irakului a fost întrerupt ca urmare a războiului din Golful Persic din anul 1991. Dacă în perioada 1991-1998, inspecţiile din Irak în domeniul armamentului neconvenţional au fost mandatate de UNSCOM30, în perioada 1998-2002 nu au mai avut loc nici un fel de inspecţii internaţionale, situaţia programului nuclear irakian rămânând neclarificată. Potrivit experţilor israelieni, ultimul raport al CIA privind Irakul, prezentat în decembrie 2002, a semnalat faptul că nu există nici un program nuclear în derulare, fapt confirmat şi de raportul AIEA, prezentat de M. ElBaradei în faţa Consiliului de Securitate al ONU, la 7 martie 2003. Potrivit analiştilor, perioada de 12 ani scursă de la încheierea războiului din Golful Persic a reprezentat un joc "de-a şoarecele şi pisica" între regimul condus de Saddam Hussein şi inspectorii ONU. 

În privinţa controlului armamentelor, cele trei state plasate de SUA pe "axa răului" au ales poziţii diferite privind abordarea convenţiilor şi tratatelor internaţionale în domeniu, cu toate că sunt semnatare ale Tratatului de Neproliferare Nucleară. Astfel, în decembrie 2002, oficialii nord-coreeni au solicitat plecarea inspectorilor AIEA şi au anunţat decizia retragerii din Tratat, solicitând desfăşurarea de negocieri bilaterale cu SUA. Pe de altă parte, după încheierea războiului cu Irakul (1988), şi mai ales după încheierea războiului din Golful Persic (1991), Iranul şi-a declarat disponibilitatea cooperării cu agenţiile internaţionale ale ONU. Respectând prevederile TNN, Iranul a aprobat inspecţiile AIEA la începutul anului 2002, dar, cu toate acestea, nu a semnat protocolul adiţional al Tratatului care permite realizarea de inspecţii neanunţate în locaţii de pe teritoriul statului semnatar. Liderii iranieni au anunţat că nu vor negocia semnarea acestui protocol, locaţiile iraniene fiind deschise inspecţiilor anunţate, aceasta în condiţiile în care se cunoaşte situaţia nucleară a ţării, spre deosebire de cea a Israelului.

În abordarea problemelor legate de chestiunea "axei răului", SUA au urmat direcţii de acţiune diferite. În ceea ce priveşte Irakul, preşedintele american a caracterizat regimul condus de Saddam Hussein drept "duplicitar şi provocator". În discursul rostit de Colin Powell în plenul Consiliului de Securitate al ONU, în februarie 2003, Irakul a fost acuzat de minciună şi de lipsa dorinţei de cooperare, apreciind că nu există posibilităţi de dialog cu regimul irakian. Cu toată opoziţia membrilor Consiliului de Securitate, SUA a folosit forţa militară împotriva Irakului, justificând prevederile Strategiei de Securitate. În privinţa Iranului, oficialii americani continuă să urmărească cu atenţie evoluţia situaţiei din zonă, atenţionând, totodată, Rusia să reducă cooperarea în domeniul nuclear cu această ţară. Analiştii politici apreciază că există o deschidere diplomatică între SUA şi Iran în urma acţiunilor militare întreprinse în Afganistan şi Irak, oficialii americani fiind dispuşi să urmeze calea acţiunilor politice.

Liderii americani sunt, însă, divizaţi în privinţa Coreei de Nord. O parte dintre aceştia solicită desfăşurarea de acţiuni concrete în privinţa acestei ţări în contextul concepţiei globale de securitate. Pe de altă parte, o serie de politicieni solicită normalizarea relaţiilor cu regimul nord-coreean, indiferent de subiectul divergenţelor. O acţiune militară în Coreea de Nord ridică o serie de probleme: distanţele terestre foarte mici faţă de Coreea de Sud şi Japonia; opoziţia aliaţilor SUA din Asia; reconstrucţia Irakului; conflictul dintre India şi Pakistan, poziţia celorlalte puteri nucleare situate în regiunea asiatică31.

  

6. Reglementarea controlului armamentelor 

 

Potrivit ministrului de externe al Marii Britanii, Jack Straw, acţiunile teroriste de la 11 septembrie 2001 au impus rearanjarea priorităţilor în politica internaţională, aducând în prim-plan problema controlului armamentelor şi necesitatea revizuirii formelor de reglementare a neproliferării nucleare într-o lume modernă. Într-un discurs ţinut la "King's College", în februarie 2002, diplomatul britanic a scos în evidenţă necesitatea creării unei noi strategii internaţionale în domeniul controlului armamentelor, principalele direcţii de acţiune fiind următoarele:

- necesitatea revizuirii acordurilor şi tratatelor de neproliferare în lumina noilor cercetări şi descoperiri ştiinţifice şi tehnologice;

- necesitatea adoptării unor acorduri mutuale, avantajoase, care să ofere posibilitatea unui control real al situaţiei armamentului;

- semnarea de acorduri de neproliferare - bilaterale, subregionale, regionale şi globale; 

- verificarea stocurilor de armament de distrugere în masă; 

- întărirea mecanismelor de control a exportului de arme; 

- reducerea proliferării înarmării, în special cu arme de distrugere în masă (chimice, biologice, radiologice şi nucleare); 

- necesitatea reducerii stărilor de conflict, principala cauză a proliferării armamentului convenţional şi de distrugere în masă. 

Potrivit experţilor BASIC32, cercetările recente efectuate în ultimul deceniu reprezintă o provocare pentru controlul armamentelor. Astfel, au fost create minele anti-personal, sistemele de ghidare prin laser, noi tehnologii pentru producerea de agenţi biologici, au fost publicate pe Internet tehnologii care conduc la realizarea rapidă a diferitelor tipuri de arme33.

Jack Straw apreciază că marea majoritate a acordurilor privind controlul proliferării "şi-au încheiat misiunea", doar Convenţia de la Ottawa şi Tratatul ABM fiind excepţii în acest sens. El a reamintit faptul că au existat propuneri pentru limitarea cercetărilor militare încă de la începutul anilor '80, stoparea cercetărilor în domeniul bombelor cu neutroni fiind un exemplu în acest sens. Propunerile britanice pentru Grupul de experţi în cercetare militară şi dezvoltare al ONU vizează următoarele direcţii:

- întărirea legislaţiei internaţionale pentru controlul dezvoltării şi folosirii noilor tehnologii militare; 

- monitorizarea şi verificarea activităţilor militare şi a bugetului acestora;

- o mai mare transparenţă pentru activităţile de cercetare şi dezvoltare militară; 

- limitarea cursei înarmărilor în spaţiul cosmic. 

Potrivit oficialului britanic, principalele documente ale căror prevederi trebuie puse în aplicare şi respectate sunt: Convenţia privind armele biologice (BTWC), Tratatul privind interzicerea testelor nucleare (CTBT) şi Tratatul de neproliferare nucleară (TNN).

 

7. Politica SUA în contextul noilor ameninţări teroriste 

 

Studiile elaborate de Congresul SUA relevă faptul că activităţile teroriste desfăşurate după anul 1993 au beneficiat de un suport logistic sofisticat, precum şi de o planificare deosebit de laborioasă. În acest context, politica SUA privind lupta împotriva terorismului a fost reflectată de operaţiunile desfăşurate în Afganistan, Filipine, Yemen, Georgia şi Irak34. Potrivit experţilor, dezvoltarea terorismului internaţional a avut la bază crearea unei reţele mondiale de organizaţii teroriste şi a unui sistem financiar deosebit de activ, principalele motivaţii ale acestui tip de acţiuni fiind de natură religoasă şi ideologică.

În perioada anilor 1970-1990, politica SUA consacrată problemei terorismului s-a focalizat pe descurajarea şi sancţionarea statelor-sponsori şi pe eliminarea membrilor grupărilor teroriste. În contextul politicii moderne, experţii Congresului SUA apreciază că deşi statele lumii doresc combaterea terorismului internaţional, ele se confruntă cu două probleme majore:

- creşterea securităţii implică aplicarea unor măsuri care conduc la limitarea drepturilor şi libertăţilor fundamentale ale omului;

- eforturile de combatere a terorismului sunt îngreunate de cursul ascendent al globalizării, de frontierele deschise şi de expansiunea continuă a comerţului mondial.

O altă provocare pentru instituţiile abilitate este necesitatea identificării persoanelor care formează şi antrenează organizaţiile teroriste, cele care finanţează şi asigură suportul logistic al acţiunilor de acest tip35. Comunitatea internaţională şi-a demonstrat capacitatea de a acţiona în mod unitar pentru aplicarea sancţiunilor împotriva statelor considerate sponsori ai terorismului. Prin aplicarea procedurilor de acţiune stabilite în cadrul reuniunilor internaţionale au fost stopate o serie de transporturi ilegale de arme şi importante surse de finanţare, fiind limitate zonele de acţiune ale organizaţiilor teroriste. De asemenea, experţii americani consideră că trebuie acordată o atenţie deosebită modului de condamnare a numărului mare de incidente provocate de grupările fundamentaliste islamice, precum şi a ideologiei violente a acestora, pentru ca statele care fac acest lucru să nu fie considerate drept anti-islamiste.

Experţii Congresului SUA apreciază că o serie de state îşi regândesc strategia de sponsorizare a organizaţiilor teroriste, acestea mutându-şi bazele pe teritoriile unor ţări ce exercită un control mai puţin riguros asupra propriilor graniţe naţionale. Un exemplu în acest sens este reprezentat de construirea de către gruparea "Al-Qaeda" a unor noi baze pe teritoriul Indoneziei, care nu are infrastructura necesară controlării miilor de insule din arhipelag. De asemenea, experţii consideră că refacerea surselor de finanţare se realizează şi prin folosirea drept paravan a unor instituţii neguvernamentale care au ca obiect de activitate desfăşurarea de acţiuni caritabile. La aceste fonduri se adaugă cele obţinute de organizaţiile care desfăşoară activităţi ilegale cum ar fi: traficul de arme, droguri sau de carne vie şi evaziunea fiscală. În acest mod, potrivit datelor Departamentului de Stat, sumele de care dispune organizaţia "Al-Qaeda" se ridică la 280-300 milioane de dolari anual. Pe de altă parte, există o strânsă interdependenţă între mişcările naţionale de eliberare şi organizaţiile teroriste. Rapoartele americane relevă faptul că rebelii ceceni au fost antrenaţi în taberele "Al-Qaeda" din Afganistan, la fel ca membrii grupului "Abu Sayyaf" ce acţionează în Filipine. De asemenea, au fost identificate legături între celule ale reţelei "Al-Qaeda" şi elemente aparţinând grupării "Hezbollah", ce acţionează pe teritoriul Libanului, situaţie întâlnită şi în cazul grupării "Noua Armată Republicană Irlandeză" şi a gherilelor "Forţelor Armate Revoluţionare Columbiene". Acest cadru a permis, treptat, proliferarea armelor de distrugere în masă, o serie de grupări teroriste dispunând de resursele şi tehnologia necesară fabricării acestui tip de arme, "Al-Qaeda" deţinând stocuri de bacili de antrax.

Drept răspuns la atentatele teroriste din septembrie 2001, comunitatea internaţională s-a reunit, cu puţine excepţii, în cadrul coaliţiei internaţionale antiteroriste. La acea dată, Consiliul de Securitate al ONU a condamnat în unanimitate acţiunile teroriste, iar Secretarul general în exerciţiu al NATO, George Robertson, a caracterizat acţiunea în termenii art. 5 al Tratatului Alianţei Nord-Atlantice.

Implementarea unei politici comune de răspuns pentru situaţii de acest tip a fost îngreunată de puţinele surse de informaţii existente despre entităţile teroriste. În această situaţie se regăseşte "Frontul pentru Eliberarea Palestinei", grupare aflată pe lista organizaţiilor teroriste ale Departamentului de Stat, legislaţia israeliană interzicând contactul oficial cu liderii acesteia. Experţii americani consideră că pentru structurile teroriste care funcţionează în interiorul unei societăţi şi beneficiază de sprijinul unei părţi a populaţiei este de preferat capturarea acelui grup şi nu lichidarea sa. Mai mult, guvernele par să pună în practică strategii care implică contacte şi negocieri directe cu grupările teroriste, un exemplu în acest sens fiind recentul plan de pace semnat de guvernul Columbiei cu "Forţele Armate Revoluţionare Columbiene". În acest sens, fostul director al CIA, James Woolsey, aprecia că "teroriştii nu doresc un loc la masa tratativelor, ei doresc să distrugă acea masă şi toate locurile ei, dacă se poate cu arme de distrugere în masă".

La nivelul Administraţiei americane, pe parcursul anului 2002, s-a analizat scoaterea de pe lista "axei răului" a Libiei şi Sudanului pentru a coopta şi state preponderent islamice în lupta împotriva terorismului şi a reţelei "Al-Qaeda". De asemenea, SUA au discutat cu reprezentanţii Iranului atât formarea unui nou guvern de coaliţie în Afganistan, cât şi modalităţile de acţiune în cadrul campaniei din Irak.

Sancţiunile economice au reprezentat o armă eficientă de luptă împotriva statelor care sponsorizează acţiuni şi organizaţii teroriste. Astfel de sancţiuni au fost aplicate în mod unilateral, cazul SUA împotriva Cubei şi Iranului, sau la nivel internaţional, cazul ONU împotriva Irakului şi Libiei. Efectele pozitive ale acestor sancţiuni economice sunt mai puţin cunoscute deoarece fondurile teroriştilor ocolesc, de regulă, reţeaua internaţională de bănci de prestigiu. Multe instituţii financiare din zona Golfului Persic utilizează şi transferă fonduri aparţinând liderului "Al-Qaeda", Ossama bin Laden, deţinând şi alte tipuri de valori ce aparţin acestuia (aur, diamante, acţiuni)36.

Potrivit experţilor Departamentului de Stat, sancţiunile economice se împart în 6 categorii: restricţii aplicate comerţului şi transferului de tehnologie, asistenţei străine, creditelor de export, schimbului valutar străin, tranzacţiilor de capital şi accesului la resursele economice proprii. Sancţiunile pot fi de tipul embargoului comercial total sau parţial, acesta din urmă putând fi aplicat asupra tranzacţiilor financiare şi traficului aerian şi naval, sau pot conduce la abrogarea tratatelor de prietenie, comerciale sau de navigaţie. Oricare din acest tip de sancţiune implică obligativitatea aplicării sale de către statele terţe. Sancţiunile nu au însă efecte asupra posibilelor transferuri clandestine de materiale şi componente ale armelor de distrugere în masă, sau asupra comerţului ilegal cu armament convenţional, acţiuni ce pot fi realizate de statul sancţionat cu organizaţiile teroriste internaţionale. Pentru SUA, cadrul legal de aplicare al acestor sancţiuni economice este reprezentat de Legea competenţelor economice internaţionale de urgenţă, ce permite impunerea de restricţii economice unui stat, în situaţia în care Administraţia americană consideră că SUA sunt ameninţate în oricare din sectoarele sale de importanţă strategică.

Printre alte iniţiative ce pot fi puse în practică, în contextul luptei împotriva terorismului internaţional, se află şi acordarea de beneficii economice necesare schimbării nivelului economic sau a condiţiilor sociale ale unei ţări. Experţii americani consideră că acest mijloc poate avea urmări pozitive pentru unele state din Orientul Mijlociu, dar nu poate modifica concepţia de acţiune antiamericană a reţelei "Al-Qaeda", Ossama bin Laden deţinând o avere estimată la 300 de milioane de dolari, sau ale organizaţiei teroriste "ETA", ai cărei membri sunt persoane aparţinând clasei de mijloc.

Obţinerea de informaţii, penetrarea şi infiltrarea în organizaţiile teroriste reprezintă, potrivit experţilor, un obiectiv fundamental al strategiei americane de combatere a terorismului37. O parte din acţiunile sub acoperire se desfăşoară după o monitorizare de lungă durată a obiectivului, fapt ce conduce la obţinerea de informaţii privind intenţiile, capacităţile şi vulnerabilităţile organizaţiei teroriste. O formă activă de acţiune se realizează pe perioada unor evenimente deosebite: luarea de ostatici, deturnări de avioane sau alte vehicule, sau când un stat solicită sprijin pentru desfăşurarea de acţiuni antiteroriste.

O serie de oficiali americani consideră că evenimentele din 11 septembrie 2001 s-au produs datorită unei sincope de proporţii în activitatea serviciilor de informaţii38. Unele state recurg periodic la sistarea monitorizării pasive şi trec la desfăşurarea de acţiuni sub acoperire în interiorul graniţelor proprii, scopul acestora fiind neutralizarea teroriştilor individuali sau contracararea planurilor organizaţiilor teroriste mari (interceptarea sau sabotarea livrărilor de orice tip şi a transporturilor, confiscări de fonduri sau de bunuri materiale), activităţi justificate de prevederile art.51 al Cartei Naţiunilor Unite. Oficialii americani apreciază că tocmai aceste lucruri nu au fost puse în practică de agenţiile specializate pentru contracararea acţiunilor teroriste din septembrie 2001. Cu toate că principalele arme de luptă ale organizaţiilor teroriste sunt explozibilii convenţionali, accesul aproape liber la noile tehnologii nucleare, chimice şi biologice a determinat Administraţia americană să-şi anunţe intenţia de a spori numărul de acţiuni desfăşurate sub acoperire pentru a elimina riscul unor ameninţări cu acest tip de arme. 

Recompensele acordate pentru informaţiile deosebit de importante reprezintă o altă modalitate de acţiune împotriva terorismului internaţional. În acest sens se poate evidenţia faptul că obţinerea de informaţii de acest tip a condus la distrugerea aproape totală a organizaţiei "Brigăzile Roşii" din Italia sau a "Cartelului drogurilor" din Columbia. Administraţia americană oferă, potrivit prevederilor Legii privind combaterea terorismului internaţional (1984), recompense de până la 5 milioane de dolari pentru orice informaţie care poate conduce la prevenirea unui act terorist îndreptat împotriva cetăţenilor SUA şi intereselor economice ale ţării. Recompensele pot atinge suma de 25 milioane de dolari pentru informaţii ce puteau conduce la capturarea fostului lider irakian Saddam Hussein39, sau a liderului reţelei "Al-Qaeda", Ossama bin Laden.

Folosirea forţei militare, în special de către SUA, a reprezentat un alt mod de acţiune împotriva statelor ce sponsorizează terorismul. Exemple în acest sens sunt bombardarea Libiei, în anul 1986, pentru rolul jucat în dinamitarea unei discoteci din Germania; bombardarea sediului Serviciului de Informaţii al Irakului, în anul 1993, drept răspuns la tentativa de asasinat dejucată, îndreptată împotriva fostului preşedinte american George Bush; bombardarea unor baze teroriste din Afganistan şi a unei uzine chimice din Sudan, în anul 1998; răsturnarea regimurilor din Afganistan şi Irak, în 2002, respectiv 2003.

Succesul unor asemenea acţiuni depinde de efortul serviciilor de informaţii de a localiza ţintele vizate, de a evita potenţialul militar al organizaţiilor teroriste urmărite sau al statelor pe teritoriul cărora se află ţintele respective. Experţii militari consideră că aşa-numitele "pagube colaterale" sunt mult prea mari pe parcursul unor asemenea operaţiuni, în Afganistan fiind ucişi peste 400 de civili în cele 11 locaţii diferite care au fost bombardate. Un alt risc al acestor operaţiuni este reprezentat de contraatacul organizaţiilor teroriste împotriva intereselor SUA sau ale coaliţiei internaţionale. De asemenea, nu poate fi neglijat costul unor asemenea operaţiuni, acţiunea din Afganistan costând aproximativ 1,8 miliarde de dolari/lună.

Printre preocupările actuale ale Administraţiei americane în domeniul combaterii terorismului se numără:

- reforma sistemului de poliţie şi al Pazei de Coastă, al serviciilor vamale şi al Agenţiilor Federale pentru situaţii de urgenţă;

- înfiinţarea unei Curţi Internaţionale pentru judecarea cazurilor de terorism; 

- crearea unui Cod pentru mass-media cu drepturi şi obligaţii pentru situaţii de acest tip; 

- crearea cadrului legislativ necesar combaterii oricărui tip de acţiune teroristă. 

Biroul pentru Securitate Naţională a SUA a început să funcţioneze în iunie 2002, acesta coordonând întreaga siguranţă naţională a ţării. Biroul reuneşte 22 de agenţii, oficii şi centre federale, dispunând de un buget anual de 37,4 miliarde de dolari. Noua structură are, printre alte competenţe, analiza informaţiilor şi protecţia infrastructurii informative, securitatea graniţelor şi a transporturilor, pregătirea şi luarea deciziilor în cazuri de urgenţă. 

Programele Departamentului de Stat al SUA mai cuprind următoarele secţiuni: 

- creşterea capabilităţilor antiteroriste ale statelor lumii (care a beneficiat de o finanţare de 52 milioane de dolari în 2003);

- programe de asistenţă a victimelor acţiunilor teroriste; 

- programe de dezvoltare şi cercetare în domeniul antiterorismului (cu o finanţare de 49 milioane de dolari în 2003);

- programe de securitate a personalului diplomatic (1,5 miliarde de dolari în 2003).

 

8. Evoluţia pericolelor şi ameninţărilor teroriste 

 

Potrivit declaraţiilor directorului CIA, pentru anul 2003 şi următorii, reţeaua teroristă "Al-Qaeda" rămâne principalul pericol al securităţii SUA şi a aliaţilor lor40. Deosebit de complexă este şi situaţia din Coreea de Nord, stat care a recunoscut că lucrează la programe privind îmbogăţirea uraniului şi producerea de plutoniu. O problemă importantă este reprezentată de aşa-numitele "regiuni neguvernate", cum este regiunea muntoasă de frontieră dintre Afganistan şi Pakistan, zonă predilectă de refugiu pentru membrii reţelelor teroriste, sau insulele din sud-estul continentului asiatic.

Documentul CIA relevă faptul că, deşi în perioada septembrie 2001-februarie 2003 au fost distruse toate bazele de pregătire ale reţelei "Al-Qaeda" din Afganistan, fiind arestate sau ucise peste o treime din persoanele ce alcătuiau structura de conducere a organizaţiei, această grupare este deosebit de activă în multe regiuni ale globului. Marea majoritate a statelor musulmane au înţeles pericolul reprezentat de "Al-Qaeda" şi, potrivit experţilor, contribuie în mod hotărâtor la lupta împotriva terorismului, exemple în acest sens fiind Pakistan, Iordania, Egipt, Emiratele Arabe Unite, Arabia Saudită, Afganistan, Malaiezia, Indonezia, precum şi alte state din zona Golfului Persic.

Pe parcursul anului 2002, acţiunile teroriste s-au soldat cu peste 600 de victime, 200 dintre acestea în acţiuni desfăşurate de "Al-Qaeda". Principalele acţiuni teroriste au avut loc în Tunisia, Indonezia (Mombasaa şi Bali), Kuweit şi Yemen, grupările teroriste vizând obiectivele strategice ale SUA şi aliaţilor lor europeni, precum şi ale Israelului. 

Potrivit directorului CIA, "Al-Qaeda" depune eforturi intense pentru obţinerea de materiale nucleare şi radiologice, o parte a cercetărilor fiind realizate în Irak, până la data intervenţiei militare a SUA şi a aliaţilor lor. Oficialul american a apreciat că inspectorii ONU nu au putut obţine dovezi concrete datorită interdicţiilor impuse de fostul lider irakian, Saddam Hussein. Datele obţinute în perioada septembrie 1998-februarie 2003 au relevat faptul că, înainte de declanşarea acţiunii militare a coaliţiei anglo-americane, Irakul a încearcat reconstituirea programului nuclear, deţinea rachete SCUD cu un nivel de autonomie care încalca recomandările ONU şi poseda stocuri de arme chimice.

Documentul CIA evidenţiază faptul că omenirea a intrat într-o nouă eră a proliferării. Pentru o perioadă de circa 60 de ani, tehnologiile şi informaţiile pentru producerea şi utilizarea armelor nucleare au aparţinut doar câtorva state industrializate care-şi desfăşurau activitatea în baza prevederilor impuse de reglementările şi tratatele internaţionale. În ultimul deceniu, alte ţări şi-au procurat tehnologia şi echipamentele necesare desfăşurării de programe nucleare, unele dintre acestea fără să semneze tratatele internaţionale, altele semnând documentele, dar retrăgându-se ulterior, cazul Coreei de Nord.

Armele biologice şi chimice s-au dezvoltat în mod continuu, fapt ce a complicat aplicarea programelor de monitorizare a acestor activităţi. Paradoxal este faptul că, deşi armele biologice au devenit mai sofisticate drept rezultat al creşterii rapide a nivelului de cercetare în domeniul biotehnologiei, orice persoană ce posedă cunoştinţe minime poate crea agenţi biologici de distrugere în masă: "teoria dominoului în secolul XXI se aplică armamentului de distrugere în masă".41 

Documentul CIA relevă faptul că în domeniul rachetelor balistice intercontinentale se remarcă interesul deosebit al Coreei de Nord şi al Libiei. În anul 2002, preşedintele Libiei a declarat că ţara sa are dreptul să deţină arme de distrugere în masă, aşa cum are şi Israelul, şi a recunoscut că ţara sa deţine peste 100 de tone de agenţi chimici. De asemenea, Iranul a produs în ultimul deceniu precursori chimici, rachete balistice, componente de artilerie şi alte dispozitive militare.

Potrivit experţilor britanici de la Universitatea din Londra, atacurile teroriste din septembrie 2001 nu reprezintă o nouă formă de terorism. După anul 1983, SUA s-au confruntat cu o serie de acţiuni executate de terorişti islamişti, evidenţiind în mod clar existenţa reţelelor teroriste compuse din persoane de religie preponderent islamică. Aceste reţele au început să acţioneze din anul 1979, odată cu victoria Revoluţiei iraniene, pregătind primele acte de violenţă împotriva intereselor SUA42. Conform experţilor britanici, Revoluţia islamică a contribuit, în special, la cristalizarea resentimentelor lumii islamice împotriva vechii politici colonialiste din Orientul Mijlociu. Asasinarea preşedintelui egiptean Anwar el-Sadat, în octombrie 1981, de către organizaţia "Al-Jihad", susţinerea de către SUA a mujahedinilor din Afganistan împotriva forţelor comunismului în anii '80, acţiunile comune desfăşurate în aceeaşi perioadă de regimul libian condus de M. Gaddaffi şi de "Armata Republicană Irlandeză", operaţiunile "Hezbollah-ului libanez, prăbuşirea cursei "Pan-Am" în 1988, nu reprezintă decât exemple ale perioadei deceniului al VIII-lea, la fel de încărcat de acţiuni teroriste ca şi începutul mileniului al III-lea43.

De asemenea, analiştii britanici consideră că după anul 1990 frecvenţa acţiunilor teroriste a fost aproximativ aceeaşi, acestea fiind doar receptate mai clar de comunitatea internaţională: bombardarea Centrului comunităţii evreieşti de la Buenos Aires, în anul 1992, dinamitarea complexului "World Trade Center", în anul 1993, masacrul comis împotriva turiştilor în staţiunea Luxor (Egipt), în anul 1997, bombardarea ambasadelor SUA de la Nairobi (Kenya) şi Dar-es-Salam (Tanzania), în anul 1998, sau atacul asupra crucişătorului american "USS Cole" din Yemen, în anul 2000. Ei consideră că "Al-Qaeda" a avut doar o libertate de mişcare mai mare înainte de 11 septembrie 2001 şi a folosit resurse aparţinând unor state ca Afganistan şi Sudan, având posibilitatea de conlucrare cu organizaţii similare, cum sunt "GIA" (Algeria), "Al-Jihad" (Egipt), "Laskar Jihad" (Indonezia) sau "Abu Sayyaf" (Filipine).

Acţiunile desfăşurate de Statele Unite şi de coaliţia internaţională împotriva regimului taliban din Afganistan, precum şi a membrilor reţelei "Al-Qaeda", declanşate la 7 decembrie 2001, au coincis cu intensificarea terorismului global. Fiind nevoite să recurgă la modificări majore de strategie, organizaţiile teroriste au desfăşurat în ultimii doi ani importante acţiuni. Prima dintre acestea a avut loc în Singapore, în decembrie 2001, fiind condusă de gruparea "Al-Jam'ah Al-Islamiya". Potrivit experţilor, organizaţia teroristă intenţiona să detoneze 7 camioane cu explozibil lângă ambasadele SUA, Marii Britanii şi Israelului, "Al-Qaeda" fiind implicată în planificarea, coordonarea şi finanţarea acţiunii. A doua acţiune a fost planificată pentru data de 22 decembrie 2001 şi trebuia să se finalizeze cu distrugerea aeronavei ce efectua cursa Paris-Miami. 

În ultima perioadă de timp, "Al-Qaeda" s-a orientat spre zona Asiei de Sud-Est, cea mai importantă acţiune de acest tip având loc la Bali (Indonezia), în octombrie 2002. Atentatele teroriste s-au soldat cu moartea a 200 de persoane şi au produs daune importante sectorului economic al ţării, fiind afectat în special turismul. În noiembrie 2002, "Al-Qaeda" a desfăşurat două atacuri simultane asupra intereselor israeliene din Kenya, acţiunea soldându-se cu 15 victime. În aceeaşi perioadă un grup de militanţi ceceni au luat ostatici circa 600 de persoane într-un teatru din Moscova, acţiunea soldându-se, după intervenţia forţelor de securitate ruseşti, cu peste 100 de victime.

 

Potrivit experţilor Centrului pentru cercetare şi documentare al Înaltului Comisariat pentru refugiaţi al ONU, cauzele resurgenţei islamismului sunt multiple: socio-politice, religioase, culturale şi economice44. Ei consideră că guvernele unora dintre statele musulmane (Iran, Sudan, Egipt, Algeria, Iordania, Liban, Kuweit, Yemen, Pakistan, Afganistan, Indonezia, Malaiezia), în special cele de tip autoritar, nealese prin vot democratic, sprijinindu-se doar pe structura forţelor militare şi de securitate, nu au reuşit, de-a lungul timpului, să-şi creeze şi să-şi întărească propria legitimitate politică. Aceste guverne sunt criticate pentru politica economică, pentru cooptarea liderilor religioşi la conducerea ţării şi pentru respingerea unor valori democratice recunoscute în lume.

Fondatorii unora dintre formaţiunile politice islamice au fost participanţi la mişcările naţionaliste de eliberare, exemple în acest sens fiind liderii grupului "Fraţii Musulmani" (Egipt), Partidului Renaşterii (Algeria), Frontului Islamic de Salvare (Algeria) sau Partidului Bunăstării (Turcia)45, ei încercând să ofere o soluţie alternativă, autentică, "a treia cale între capitalism şi comunism".46 Experţii consideră că la unele asociaţii profesionale islamiste se manifestă un fenomen de respingere a formei de conducere actuale, de natură religioasă, în special în cazul asociaţiilor avocaţilor, profesorilor sau medicilor musulmani, grupări ce se bucură de o largă recunoaştere internaţională. Organizaţiile "Fraţii Musulmani", ce acţionează pe teritoriul Egiptului, Iordaniei, Sudanului şi Kuweitului sau "Jamaat-i-Islami", ce acţionează în sud-estul Asiei, sunt formate din intelectuali de marcă, absolvenţi ai unor institute de largă recunoaştere sau doctori în ştiinţe.

Principalele idei ale acestor grupări, considerate progresiste pentru nivelul de dezvoltare a unora dintre regiunile musulmane, sunt următoarele47: 

- lumea musulmană este într-o stare de declin accentuat, principala cauză fiind deviaţia de la linia adevăratului Islam; 

- o revenire a lumii islamice nu se poate produce decât prin restaurarea identităţilor, valorilor şi puterii Islamului, aşa cum este stipulat în Coran; 

- globalizarea este de condamnat, pe când modernizarea nu, ştiinţa şi tehnologia fiind acceptate, dar direcţia lor de dezvoltare trebuie subordonată valorilor şi credinţei islamice.

Pe de altă parte, mişcările islamiste radicale se conduc după alte principii de acţiune48: 

- "Islamul şi Occidentul sunt într-o continuă bătălie din cele mai vechi timpuri, Islamul fiind supus unei puternice conspiraţii iudeo-creştine. Această conspiraţie este rezultatul superputerii neocolonialismului, Occidentul reprezentat de Franţa, Marea Britanie şi Statele Unite, fiind de condamnat pentru sprijinul acordat Israelului. Violenţa împotriva intereselor acestor state reprezintă singura formă de autoapărare;

- Islamul nu este o simplă ideologie alternativă pentru lumea musulmană. La solicitarea lui Mahomed, implementarea Islamului trebuie realizată imediat şi este obligatorie pentru toţi musulmanii. Toţi cei care se îndoiesc de această religie, fie că sunt atei, fie că sunt practicanţi ai altor culte, sunt inamici ai lui Mahomed, musulmanii trebuind să le declare război - jihad-ul sfânt". 

Experţii ONU consideră că teama faţă de Islam şi demonizarea acestuia a apărut la începutul anilor '80, devenind evidentă după 1990, islamismul fiind considerat un inamic monolitic, extremist, profund antidemocratic. În toată această perioadă, în lumea musulmană a avut loc o "revoluţie tăcută" care a pornit de la periferia societăţilor spre centrul de putere politic49. În acest fel, au apărut şi grupările radicale extremiste care s-au automarginalizat, principalul lor obiectiv fiind distrugerea societăţii occidentale, şi în special cea a SUA, considerate modelul democraţiei.

Analizând decăderea statelor islamice, experţii consideră că recesiunea economică a unor ţări s-a suprapus peste situaţiile de criză politică, nivelul scăzut de educaţie, demonstraţiile de masă şi atentatele teroriste, fapt care a condus la neaplicarea politicilor de liberalizare a societăţii musulmane50. Cu toate acestea, în Egipt, Algeria, Tunisia sau Iordania au avut loc alegeri parlamentare unde musulmanii şi-au prezentat propriii candidaţi, în Iran şi Afganistan aceştia ajungând chiar lideri de prim-rang ai vieţii politice51. În Algeria, Frontul de Salvare Islamic (FIS) este primul partid islamist legal constituit, care a înlăturat sistemul partidului unic, specific statelor arabe, şi a câştigat alegerile parlamentare desfăşurate în anul 1990, rezultatele finale fiind anulate ulterior de regimul algerian. Chiar dacă FIS a fost scos în afara legii, în cadrul alegerilor parlamentare care au avut loc în anul 1997 un alt partid islamic, Mişcarea pentru Solidaritate şi Pace - gruparea "Hamas" - a obţinut 69 din cele 380 locuri ale Parlamentului Algeriei.

În Egipt există deja o diversitate a politicilor partidelor islamiste (radicale şi de centru), exportul Revoluţiei iraniene, din anii '80, aducând în prim-plan activismul politic de tipul "fundamentalismului islamic", precum şi atentatele teroriste. Guvernul egiptean a început după anii '90 o puternică ofensivă împotriva grupărilor radicale - "Jihad-ul Islamic" şi "Gamma Islamiyya" - care au desfăşurat o serie de acţiuni pentru destabilizarea ţării. Cu toate acestea, organizaţia "Fraţii Musulmani" a fost transformată într-un partid politic legal constituit, în prezent, acesta fiind liderul opoziţiei parlamentare egiptene.

Observatorii politicii interne a Iranului consideră că ritmul dezbaterilor publice privind reforma societăţii s-a intensificat de la alegerea în funcţie a preşedintelui M. Khatami, clasa de mijloc a ţării solicitând liderilor politici un set de reforme politico-economice şi liberalizarea vieţii sociale: democratizarea societăţii civile, implementarea pluralismului politic, respectarea drepturilor femeilor şi stabilirea clară a rolului religiei în viaţa politică.

Potrivit analiştilor, pentru o lungă perioadă de timp Turcia s-a considerat imună faţă de politica fundamentalistă impusă de liderii religioşi ai statelor musulmane vecine - Iran, Arabia Saudită sau Pakistan52. Cu toate acestea, în 1996, Necmettin Erbakan, lider al Partidului Bunăstării şi Prosperităţii, devine primul şef islamist al guvernului ţării. Acest partid a creat un sistem dinamic de consolidare şi sprijinire a păturilor sărace ale populaţiei ţării, având la bază acordarea de asistenţă pentru refugiaţi, crearea de noi locuri de muncă şi a unor sisteme de protecţie socială, îmbunătăţirea sistemului educaţional şi liberalizarea economiei. 

Statele islamice din zona Golfului Persic reprezintă un alt tip de model de organizare. Acestea au pus la punct un sistem de cooperare zonal, fiind mai mult orientate spre valorile occidentale, fapt ce a generat pe lângă polemici şi o serie de atentate teroriste care au culminat cu ocuparea Kuweitului de către Irak în anul 1991. Potrivit experţilor ONU, sistemul de valori occidentale reprezintă principala provocare a guvernelor acestor ţări - Kuweitul şi Yemenul dorind intensificarea colaborării cu Occidentul, situaţie existentă şi în state ca Arabia Saudită sau Bahrein, unde se aplică pedepse aspre celor care se opun acestei politici deschise. Aliaţii musulmani ai SUA sau ai Uniunii Europene sunt dependenţi de protecţia militară a acestora pentru a elimina riscul unei agresiuni din exterior, în condiţiile în care criza israeliano-palestiniană este departe de a fi rezolvată.

Până la declanşarea acţiunilor militare antiteroriste, Afganistanul şi Pakistanul au fost considerate drept principalele sedii ale terorismului, pe teritoriul acestor state fiind amplasate majoritatea bazelor de antrenament ale reţelei "Al-Qaeda". În ceea ce priveşte politica internă a Pakistanului, numeroase mişcări islamice pakistaneze funcţionează ca partide politice religioase formând sistemul de opoziţie al ţării. Programul de islamizare a societăţii civile, pus în practică de generalul M. Ziaul-Haq (1977-1988), a condus la implementarea shar'ia în detrimentul principiilor libertăţii, egalităţii şi justiţiei sociale53. 

Viaţa politico-socială pakistaneză a fost dominată de unele organizaţii radicale sunnite ("Soldaţii Profetului", "Soldaţii lui Mohammed", "Studenţii Imamiya"), care au impus violenţa şi anarhia, ramificaţii ale acestor structuri regăsindu-se în Afganistan, Arabia Saudită şi Iran. Experţii ONU remarcă faptul că aceste organizaţii au susţinut atât trupele militare mujahedine în perioada războiului condus de fosta URSS în Afganistan, cât şi pe cele din regiunea Caşmir, unde au luptat împotriva armatei indiene din regiune. De asemenea, aceste organizaţii au exportat o formă a jihad-ului islamic în unele state din Asia Centrală şi de Sud, fapt care a stat la baza apariţiei în regiune a unor conflicte de natură etnică. Cu toate acestea, victoria mujahedinilor în Afganistan nu a adus pacea în regiune. A fost nevoie de 18 ani de război civil şi de atacurile teroriste de la 11 septembrie 2001 pentru ca regimul talibanilor să fie îndepărtat de la conducerea ţării. 

Experţii ONU apreciază că un rol semnificativ în politica islamică îl joacă organizaţiile extremiste şi miliţiile radicale clandestine. Dintre acestea, un rol important îl au "Grupul Islamic Armat" (GIA), ce acţionează pe teritoriul Algeriei, "Gamaa Islamiya" şi "Jihadul Islamic", ce acţionează în Egipt, "Hezbollah", care îşi desfăşoară activitatea în Liban şi mişcarea "Hamas", ce acţionează pe teritoriul Israelului, în Fâşia Gaza şi Cisiordania.

Gruparea "Hezbollah" a apărut drept răspuns la invadarea Libanului de către Israel în anul 1982, având structura şi misiunile unui grup de rezistenţă din perioada celor două războaie mondiale. După 1989, această grupare s-a transformat într-o mişcare de rezistenţă "pe viaţă", până la încheierea ocupaţiei israeliene, fapt petrecut în mai 2002. Gruparea "Hezbollah" a participat la viaţa politică a ţării, obţinând constant circa 10% din numărul de locuri al Parlamentului libanez.

Gruparea "Hamas", ramură a "Fraţilor Musulmani", a apărut ca urmare a ocupaţiei de către Israel a Cisiordaniei şi a Fâşiei Gaza în anul 1967, autointitulându-se mişcare religioasă, socială, politică şi militară. Ca şi "Hezbollah", gruparea "Hamas" s-a bucurat de un suport popular apreciabil datorită acţiunilor caritabile întreprinse în special în Gaza cu sprijinul UNRWA54. "Brigada Qassem", aripa militară a "Hamas", creată în anul 1991, s-a implicat într-un război de guerilă cu forţele militare israeliene, fiind considerată una dintre cele mai puternice reţele teroriste. Gruparea "Hamas" a acţionat atât împotriva obiectivelor militare israeliene, cât şi a celor civile, fiind organizaţia care a introdus tipul de acţiune a sinucigaşilor kamikaze cu dispozitive detonante, după semnarea Acordurilor de Pace privind conflictul din Orientul Mijlociu, semnate la Oslo în anul 199355, înregistrându-se o creştere exponenţială a acţiunilor desfăşurate de organizaţia "Hamas".

Seria de atacuri teroriste începută după anul 1993 şi îndreptată împotriva intereselor SUA a scos în evidenţă importanţa grupării "Al-Qaeda", condusă de milionarul saudit Ossama bin Laden. După crearea, în anul 1998, a coaliţiei transnaţionale de grupări extremiste, autointitulată "Frontul islamic al Jihad-ului împotriva evreilor şi cruciaţilor", Ossama bin Laden a organizat şi condus o serie de atentate teroriste care l-au transformat, potrivit experţilor ONU, într-un lider mondial al terorismului, în multe zone cu populaţie arabă şi musulmană fiind considerat un erou.

Experţii remarcă faptul că în ultima perioadă s-a acordat o atenţie deosebită aşa-numitului "conflict al civilizaţiilor", între Islam şi Occident, apărut datorită subestimării de către SUA a importanţei religiei musulmane56. Ei au semnalat faptul că toate conflictele ce au avut loc în ultimele decenii au fost războaie considerate religioase: Sudan, Liban, Bosnia-Herţegovina, Kosovo, Nigeria, Indonezia, Afganistan, Cecenia, la acestea adăugându-se conflictul din Irlanda de Nord dintre catolici şi protestanţi şi cel din Sri Lanka dintre hiduşii Tamil şi comunitatea budistă. 

Într-o analiză comparativă a islamismului şi a democraţiei de tip occidental, experţii ONU consideră că analiştii care afirmă că există o incompatibilitate între cele două noţiuni au în vedere faptul că liderii islamici vorbesc doar despre democraţie, islamismul neadaptându-se încă pluralismului politic modern şi respectării drepturilor omului57. Lumea musulmană a fost considerată drept precursoarea autoritarismului pre-modern, succedând colonialismului european. Cu toate că această societate continuă să tolereze şi să suporte dictatura şi reglementările autoritare, experţii apreciază că tot mai multe personalităţi a lumii islamice doresc implementarea setului de valori occidentale, totul fiind doar o chestiune de timp. În special după septembrie 2001, o parte a liderilor musulmani a apreciat că Islamismul este capabil pe termen lung să se reorienteze de la conceptele sale primordiale şi să se adapteze treptat la valorile autentice ale democraţiei, în funcţie de capacitatea de înţelegere a acestor valori, de experienţa şi abilitatea de a crea bazele necesare acestei transformări. 

Cu toate acestea, concluzia experţilor ONU este aceea că, în acest moment, în pofida declaraţiilor liderilor statelor arabe şi musulmane, continuă proliferarea acţiunilor teroriste. În acelaşi timp, o serie de guverne ale lumii continuă să identifice politica musulmană cu o politică fundamentalistă şi extremistă ce pune în pericol securitatea naţională, regională şi internaţională. Ei consideră că este necesară o deschidere mai mare a comunităţii internaţionale spre lumea musulmană, atât din punct de vedere politic, cât şi economic, care să conducă la eliminarea de pe scena politică a organizaţiilor teroriste şi a membrilor acestora. De asemenea, se impune sprijinirea lumii musulmane pentru eliminarea completă a injustiţiei sociale şi politice, a corupţiei şi terorismului, fapt ce ar permite implementarea valorilor democratice.

 

 9. Terorismul neconvenţional 

 

Potrivit analiştilor israelieni58, acţiunile teroriste care au avut loc în septembrie 2001 reprezintă începutul unei noi ere a terorismului internaţional modern, care va avea efecte importante asupra caracteristicilor acţiunilor teroriste: organizare, sprijin financiar, ţinte. Un mare număr de consecinţe ale acţiunilor teroriste din SUA, printre care pierderile economice şi efectele psihologice sunt fără precedent în istoria lumii moderne. În plus, analiştii JCSS consideră că aceste acţiuni reprezintă o linie de demarcaţie aşezată în faţa democraţiilor lumii şi a relaţiilor internaţionale ale secolului XXI. De asemenea, ei apreciază că singurul aspect concret al acestor acţiuni este reprezentat de declanşarea luptei împotriva unui terorism internaţional neconvenţional. 

Analiştii JCSS consideră că această perioadă este caracterizată de două direcţii de acţiune. Prima direcţie este caracterizată de punerea în practică a acţiunilor teroriste mari - megaterorismul - care foloseşte materialele convenţionale pentru a obţine efectele distructive dorite. A doua direcţie implică pregătirea unor acţiuni teroriste care produc pagube şi efecte psihologice pentru un număr cât mai mare de persoane. În acest sens, analiştii remarcă faptul că războiul din Irak a avut un impact negativ, accelerând desfăşurarea de acţiuni teroriste neconvenţionale la nivel global. În aceeaşi ordine de idei, ei consideră că o serie de lideri politici nu au experienţa necesară pentru a lua măsurile impuse de gradul deosebit de mare de pericol al acestor acţiuni. 

La începutul anilor '60, când terorismul modern a început să joace un rol important în viaţa politico-economică internaţională, un număr mare de organizaţii teroriste au început să se organizeze şi să desfăşoare acţiuni de acest tip. Aceste acţiuni se soldau, de regulă, cu un număr redus de victime şi cu pagube materiale limitate, doar în mod excepţional având loc acţiuni importante soldate cu câteva sute de victime59. După sfârşitul războiului rece, acţiunile teroriste au intrat sub controlul organizaţiei "Al-Qaeda". Creşterea extremismului religios, dificultăţile economice globale, discrepanţa dintre Nordul bogat şi Sudul sărac au condus treptat la planificarea de acţiuni teroriste de proporţii, 11 septembrie 2001 reprezentând trecerea într-o nouă etapă de complexitate a terorismului60. 

Potrivit statisticilor61, acţiunile teroriste cu arme neconvenţionale au început în perioada 1994-95, fiind iniţiate de secta japoneză "Aum Shinrikyo" prin folosirea de gaz sarin. Analiştii israelieni remarcă faptul că, deşi această acţiune a beneficiat de o importantă mediatizare şi a fost analizată într-o serie de studii de specialitate, ea a rămas un act marginal, nefiind reluată de alte organizaţii teroriste. În acelaşi context se înscrie explozia care a avut loc în septembrie 2001 la o uzină chimică din Toulouse (Franţa). Acţiunea ce a avut la bază un act de sabotaj, coordonat de aripa franceză a "Organizaţiei islamiste Nord-Africane", s-a soldat cu 29 de victime şi importante pagube ecologice. Au mai fost semnalate şi alte acţiuni în care au fost folosite substanţe biologice: antrax, în SUA (2002), ricin, în Marea Britanie (ianuarie 2003) şi Franţa (martie 2003), gaz fentanil, în Rusia (noiembrie 2002). În ceea ce priveşte Irakul, utilizarea armelor biologice se reduce la două situaţii: războiul cu Iranul şi acţiunile desfăşurate contra populaţiei kurde la Halabja, în nordul Irakului.

În acelaşi context, experţii IISS consideră că acţiunile teroriste ale "Al-Qaeda" din septembrie 2001 au la bază o ideologie religioasă de respingere a valorilor occidentale, fapt care distinge această organizaţie de alte grupări importante cum sunt "Armata Republicană Irlandeză", "Brigăzile Roşii" sau "Organizaţia pentru Eliberarea Palestinei"62.

Potrivit experţilor, explicitarea caracterului religios al terorismului neconvenţional a condus la schimbări profunde în strategia de securitate a SUA. Condiţiile sociale, economice şi politice ale majorităţii statelor arabe nu pot fi modificate uşor, iar obiectivele teroriştilor nu pot fi un subiect de dialog sau negociere. De asemenea, strategiile tradiţionale de combatere a terorismului nu pot fi puse în aplicare datorită faptului că persoanele care acţionează în numele jihad-ului islamic nu au graniţe de desfăşurare a acţiunilor lor.

IISS consideră că rădăcinile teroriste ale activităţii liderilor "Al-Qaeda" sunt strâns legate de filosofia musulmană medievală. Această structură a reunit cele două "ideologii-pivot" - egipteană şi saudită - care au pus bazele multiplelor faţete ale jihad-ului.63 De exemplu, potrivit principiilor saudite Ibn Tayminyya's, lista inamicilor cuprinde acum pe lângă Israel, şi SUA. Analiştii IISS remarcă faptul că populaţia statelor din Orientul Mijlociu creşte deosebit de rapid, existând o strânsă corelaţie între acţiunile tinerilor musulmani şi instabilitatea politică regională ce conduce la radicalizarea acţiunilor lor.

Potrivit experţilor, prognoza este dificilă şi destul de sumbră. Lumea islamică cunoaşte o creştere demografică rapidă, iar exprimarea concepţiilor religioase devine tot mai dogmatică, având proiecţii apocaliptice. Armele de distrugere în masă şi viziunea unui război cosmic devin tot mai reale în timp ce democraţia este în impas. Guvernele unor state ca Egipt, Arabia Saudită, Pakistan sau Indonezia nu sunt capabile să se opună acţiunilor religioase anti-occidentale aflate în creştere. De asemenea, imigraţia, inaptabilitatea socială sau convertirile religioase cunosc un trend ascendent şi în Europa. În prezent, experţii apreciază că dialogul nu poate fi o soluţie, piaţa unică europeană şi cea mondială, globalizarea sau pătrunderea culturii occidentale generând resentimente puternice în lumea musulmană64.

Potrivit unor lideri musulmani, susţinătorii ideii de jihad au în lista de negocieri următoarele obiective:

- încetarea susţinerii Israelului de către SUA; 

- retragerea forţelor militare americane din Arabia Saudită;

- curăţarea lumii islamice de tot ceea ce este american.

 

10. Africa şi războiul împotriva terorismului 

 

Dintre principalele acţiuni teroriste desfăşurate în ultimul deceniu pe teritoriul Africii se remarcă atentatele asupra ambasadelor SUA de la Nairobi (Kenya) şi Dar es Salaam (Tanzania), care au avut loc în august 1998, acţiuni soldate cu 213 victime şi peste 5000 de răniţi. În aceeaşi lună, în baza art. 51 al Cartei ONU, fostul preşedinte american Bill Clinton a aprobat bombardarea unui complex de antrenament al organizaţiei teroriste "Al-Qaeda" şi a unei fabrici de medicamente unde se presupunea că se produceau precursori ai armelor chimice, ambele locaţii aflate pe teritoriul Sudanului. De asemenea, în iunie 1995, membri ai unui grup islamic egiptean au încercat să-l asasineze pe preşedintele Egiptului, Hosni Mubarak, aflat în vizită în Etiopia, acţiunea fiind dejucată de forţele de securitate locale65. 

După atentatele teroriste din septembrie 2001 din SUA, o mare parte a statelor africane şi-au manifestat susţinerea politică şi financiară a eforturilor americane de combatere a terorismului internaţional. Mai mult, unele dintre statele africane colaborează îndeaproape cu serviciile de informaţii americane, Kenya şi Etiopia acţionând pentru prevenirea acţiunilor desfăşurate de organizaţia teroristă "Al-Qaeda" care are baze pe teritoriul Somaliei, chiar dacă în această fază a războiului împotriva terorismului, Africa nu are o importanţă deosebită pentru SUA precum aliaţii lor europeni sau Pakistanul, de exemplu66.

Oficialii americani monitorizează statele africane vulnerabile la influenţa organizaţiilor teroriste, din această categorie făcând parte Sudanul şi Somalia. În ultimii 10 ani, Sudanul a oferit sprijin unui număr important de organizaţii teroriste, printre care "Al-Qaeda", "Hezbollah" sau "Jihadul islamic". De asemenea, unele dintre cele mai importante acţiuni teroriste au avut loc pe continentul african, acestea fiind organizate şi conduse de grupări care au avut baze în Somalia, Kenya, Etiopia, Africa de Sud, Tanzania şi Uganda. 

După atacurile teroriste din septembrie 2001, peste 30 de state din Africa şi-au oferit sprijinul pentru campania antiteroristă, Eritreea, Djibouti şi Kenya oferind suport logistic pentru trupele americane. De asemenea, o serie de lideri africani au solicitat sprijinul SUA pentru construirea unor sisteme de detecţie şi de monitorizare a activităţilor teroriste, precum şi pentru crearea unor forţe de intervenţie speciale pentru eliminarea oricăror tipuri de acţiune de tipul celor petrecute la ambasadele americane din Tanzania şi Kenya în anul 1998. Pe de altă parte, unele guverne africane doresc o coaliţie împotriva terorismului condusă de ONU şi nu de SUA, acestea apreciind că o coaliţie sub egida ONU este mult mai potrivită pentru opinia publică din aceste state africane. De asemenea, ambasadorii statelor africane membre ONU au propus întărirea capacităţilor organizaţiei pentru a putea coordona eforturile internaţionale îndreptate împotriva terorismului.

Cooperarea dintre statele africane şi SUA s-a axat pe extrădarea şi cercetarea membrilor organizaţiilor teroriste africane care acţionează pe teritoriul Europei sau pe cel al continentului american. Cu toate acestea, oficialii unor state africane au declarat că nu pot rezolva toate solicitările de extrădare ale persoanelor implicate în acte de terorism, argumentând că acestea locuiesc pe teritoriul unor state europene, iar planificarea, finanţarea şi desfăşurarea acţiunilor lor au loc în Europa.

Observatorii internaţionali apreciază că momentul 11 septembrie 2001 a modificat relaţia dintre SUA şi majoritatea statelor africane: Administraţia americană a declarat că pe lângă campania internaţională antiteroristă există şi alte priorităţi cum ar fi lupta împotriva virusului HIV/SIDA, problema alimentaţiei, implementarea democraţiei, dezvoltarea comerţului şi a investiţiilor sau problema mediului. O serie de organizaţii pentru drepturile omului sunt îngrijorate de faptul că unele guverne africane au trecut la intimidarea forţelor de opoziţie şi a simpatizanţilor acestora pe care le-au încadrat în categoria elementelor teroriste (Zimbabwe, Kenya, Somalia). 

 

11. Asia în contexul crizei din Coreea de Nord

 

Retragerea, la 11 ianuarie 2003 a Coreei de Nord din Tratatul de Neproliferare Nucleară a marcat începutul unei crize fără precedent în istoria de 35 de ani scursă de la semnarea acestui Tratat internaţional. Potrivit art. 10 al Tratatului, retragerea necesită o notificare cu o valabilitate de trei luni, timp în care semnatarul trebuie să respecte prevederile Tratatului şi să permită accesul inspectorilor AIEA, fapt încălcat de Coreea de Nord. Retragerea unilaterală a Coreei de Nord a condus la acuzarea acestei ţări în faţa Consiliului de Securitate al ONU de violarea recomandărilor Tratatului, la 12 februarie 2003, fapt ce a avut drept urmare accelerarea implementării programului nuclear nord-coreean67. Din momentul în care RPD Coreeană a anunţat că este putere nucleară, Administraţia americană a început reexaminarea politicii sale faţă de regimul acestei ţări.

Coreea de Nord a semnat Tratatul de Neproliferare Nucleară, în decembrie 1985, dar a refuzat să se achite de obligaţiile sale până când SUA nu a retras cele aproximativ 100 de rachete nucleare tactice din Coreea de Sud, acţiune realizată în septembrie 1991. În acel moment, Declaraţia de Denuclearizare a Peninsulei Coreene a fost semnată atât de Coreea de Sud, cât şi de RPD Coreeană. În iunie 1994, Coreea de Nord a anunţat că se retrage din cooperarea cu inspectorii AIEA, incidentul fiind rezolvat prin convorbirile bilaterale finalizate prin semnarea unui Acord-cadru. Documentul solicita îngheţarea programelor nucleare nord-coreene şi acordarea de asistenţă de către SUA, precum şi asigurarea că RPD Coreeană nu va reprezenta o ţintă pentru armele nucleare americane.

Dacă în perioada celui de-al doilea mandat al preşedintelui Bill Clinton au fost înregistrate progrese semnificative în respectarea programului impus în 1994, după anul 2000, tensiunile au reapărut între cele două părţi, SUA neîndeplinind o serie de obligaţii ale Acordului-cadru, în special în ceea ce priveşte livrarea de energie electrică şi petrol. De asemenea, în iunie 2001, preşedintele SUA a solicitat Coreei de Nord mărirea numărului de inspectori pentru controlul arsenalului nuclear al acestei ţări. După 11 septembrie 2001, liderii nord-coreeni au declarat că se opun oricăror forme de terorism şi vor colabora cu SUA pentru combaterea acestui flagel. Răspunsul SUA a venit în ianuarie 2002, când preşedintele George W. Bush a inclus Coreea de Nord pe lista "axei răului", "Nuclear Posture Review" identificând această ţară drept o sursă a terorismului internaţional68.

Recentele eforturi ale Chinei, Japoniei şi Coreei de Sud au oferit posibilitatea reluării dialogului dintre cele două părţi, Condoleezza Rice afirmând că singurul lucru clar în această problemă este acela că "SUA trebuie să-şi apropie regimul nord-coreean în mod decisiv".

Principalele acţiuni desfăşurate de Coreea de Nord după 11 septembrie sunt:

- octombrie 2002 - reluarea programului de producere a uraniului îmbogăţit;

- decembrie 2002 - anunţul autorităţilor locale privind dezvoltarea programului de construire a rachetelor nucleare pentru combaterea ameninţărilor SUA;

- ianuarie 2003 - reactivarea reactorului nuclear de la Yongbyon pentru a contracara dependenţa de petrolul exportat de SUA şi expulzarea inspectorilor AIEA; Potrivit părţii americane, repornirea reactorului are drept scop producerea plutoniului necesar armelor nucleare. Acest act a avut drept rezultat alarmarea bazelor militare americane staţionate în Coreea de Sud şi Guam.

- lansarea unor rachete cu rază scurtă de acţiune în Marea Japoniei cu prilejul ceremoniei de învestire a preşedintelui sud-coreean (2003);

- escortarea unui avion de recunoaştere american de 4 avioane MIG nord-coreene.

Liderii nord-coreeni au declarat că toate aceste acţiuni au avut drept scop avertizarea opiniei publice internaţionale pentru rezolvarea crizei economice prin care trece ţara şi pentru asigurarea securităţii interne împotriva ameninţărilor SUA.

SUA au discutat problema nord-coreeană cu aliaţii regionali. China, care oferă Coreei de Nord 70% din necesarul de petrol al ţării s-a opus presiunilor americane şi sancţiunilor propuse. De asemenea, au avut loc şi alte reuniuni internaţionale pentru a reduce tensiunile din zona Peninsulei Coreene, liderii nord-coreeni declarând în repetate rânduri că doar SUA pot dezamorsa situaţia creată prin semnarea unui acord economic şi a unui pact de neagresiune bilateral. Preşedintele George W. Bush a afirmat că situaţia nord-coreeană poate fi rezolvată diplomatic, acest lucru fiind preferat unei acţiuni militare. 

Chestiunea securităţii naţionale şi cea a neproliferării stau în atenţia tuturor liderilor ţărilor din Asia. Preşedintele Coreei de Sud, Kim Dae Yung, a afirmat recent că, "în situaţia în care Coreea de Nord nu întrerupe imediat programul nuclear de înarmare, Japonia şi Coreea de Sud vor reanaliza strategiile naţionale de securitate", cele două state discutând deja despre dezvoltarea armelor nucleare. În plus, Japonia a lansat, în martie 2003, doi sateliţi militari cu scopul declarat de a studia pregătirile militare nord-coreene.

Coreea de Nord alocă sectorului militar circa 25% din PIB, rezultând un surplus de dispozitive militare şi tehnologie care sunt vândute altor state. 

 

12. Demografia regională şi războiul împotriva terorismului

 

Potrivit experţilor, succesul războiului împotriva terorismului depinde de o serie de factori importanţi, printre care şi demografia regiunilor afectate de conflicte şi operaţiuni militare. Rata înaltă de creştere a populaţiei, fluxurile migratorii neregulate şi necontrolate, grupările etnice aflate într-o permanentă competiţie, urbanizarea haotică au contribuit la creşterea extremismului în regiunile cu populaţie musulmană, în special în zonele slab dezvoltate economic69. 

Pentru a răspunde la întrebările experţilor: care este trendul demografic în lumina eforturilor de combatere a terorismului şi cum poate Administraţia americană să prevină modificările demografice impuse de activitatea grupărilor teroriste, analiza realizată de RAND cuprinde trei state - Afganistan, Georgia şi Filipine - zone ce reprezintă, cu excepţia Irakului, principalele locaţii ale trupelor americane după atentatele de la 11 septembrie.

Studiul analizează 7 variabile demografice: rata de fertilitate, compoziţia etnică/religioasă, migraţia internă, migraţia externă, nivelul capitalului uman, interacţiunea populaţie-mediu şi nivelul de urbanizare.

S-a constatat că, după anii '70, în unele zone preponderent musulmane din Africa de Sud, Orientul Mijlociu şi Asia de Sud-Est, rata de feritilitate a ajuns la 4 copii/femeie, particularitate ce a condus la concluzia că în aceste regiuni deosebit de sărace există cea mai mare posibilitate de recrutare a membrilor organizaţiilor teroriste, cum ar fi "Al-Qaeda". Experţii consideră că riscul de recrutare creşte în situaţia în care regimurile politice locale sunt corupte şi au o slabă legitimitate populară.

Compoziţia etnică/religioasă este o variabilă demografică deosebit de importantă mai ales în statele unde există diferenţe semnificative între populaţia musulmană şi cele de alte religii. Diferenţele dintre ratele de creştere a acestor populaţii pot contribui la exacerbarea tensiunilor şi la izbucnirea de conficte religioase sau interetnice. 

Migraţia internă se poate produce în situaţia în care un grup etnic se deplasează în interiorul ţării spre o zonă agricolă fertilă. 

Migraţia externă are drept cauză izbucnirea unui conflict armat, lipsa reglementărilor în domeniu, precum şi lipsa controlului pentru o suprafaţă mare a frontierei, în special în Afganistan.

Nivelul de capital uman este scăzut în statele musulmane cu un sistem educaţional sărac, acesta producând un număr redus de persoane cu studii medii sau superioare. La scest sistem deficitar se adaugă sistemul de învăţământ religios care, în special în cazul Indoneziei, nu oferă oportunităţi pentru piaţa de muncă locală sau internaţională.

Interacţiunea populaţie/mediu oferă o viziune asupra conexiunilor dintre densitatea populaţiei şi migraţia internă. Degradarea mediului reduce şansele realizării unei agriculturi intensive şi conduce la migraţia din mediul rural în cel urban.

Urbanizarea a creat oportunităţi pentru grupările extremiste de a accelera campania violentă împotriva civilizaţiei occidentale.

Fiecare variabilă este clasificată pe o scară de la 1 la 3 astfel: valoarea 3 reprezintă un potenţial imens care contribuie la dezvoltarea extremismului, valoarea 2 reprezintă un potenţial mediu, iar valoarea 1 reprezintă un potenţial redus70.

Principala problema a Afganistanului e reprezentată de capacitatea guvernului condus de Karzai de a-şi consolida puterea cu sprijinul trupelor NATO, fără a exista o opoziţie militară din partea celorlalte forţe locale. 

Filipine reprezintă o ţară preponderent catolică, doar 5% din populaţie fiind de religie musulmană, aceasta fiind concentrată în sudul insulelor Mindanao. Implementarea ideologiei islamice a condus la organizarea unor campanii violente a gherilelor islamiste împoriva guvernului ţării. Cel mai important pericol este reprezentat de gruparea "Abu Sayyaf, afiliată la "Al-Qaeda". Un contingent al forţelor speciale americane este prezent în Filipine din anul 2002 şi contribuie la antrenarea forţelor militare locale pentru lupta împotriva terorismului.

Georgia s-a implicat în lupta împotriva terorismului la începutul anului 2002, când autorităţile locale au descoperit un grup de persoane aparţinând organizaţiei "Al-Qaeda" acţionând într-o zonă din nord-estul ţării, regiune care se învecinează cu regiunea autonomă Cecenia. În ultima perioadă de timp, o serie de rebeli ceceni s-au retras în zona republicii Pankisi, unde predomină populaţia cecenă. Analiştii consideră că "Al-Qaeda" vizează o unificare a conflictelor din regiunea Caucazului, prin îmbinarea conflictelor din Cecenia cu cele din Abkhazia şi Osetia de Nord.

Potrivit studiului, Afganistanul reprezintă ţara cu profilul cel mai mare din punct de vedere al riscului de declanşare a unui conflict.

 

	Variabila demografică
	Afganistan
	Filipine
	Georgia

	· rata de fertilitate

· interacţiunea populaţie-mediu

· nivelul de urbanizare

1

2

2

2

1

valoare medie: 1,6
	1

2

2

2

1

1

1

Cea mai mare valoare medie se înregistrează în cazul Afganistanului, fapt ce denotă că variabilele demografice analizate pot avea un efect înalt-moderat, pozitiv, pentru extermismul islamic. Pentru celelalte două state, valorile medii indică o posibilitate scăzută spre moderată a creşterii extremismului71. 

Experţii consideră că măsurile militare care sunt luate trebuie să ţină cont de concluziile acestor studii, în Afganistan fiind implicate, în acest moment, sub cadrul forţei de menţinere a păcii, forţe speciale, servicii de informaţii,precum şi structuri militare de infanterie mecanizată. Exodul populaţiei afgane, refacerea sistemului de învăţământ şi a economiei distruse de regimul taliban, alegerea instituţiilor democratice de conducere a statului sunt principalele misiuni care stau în faţa structurilor care conlucrează pentru reconstrucţia ţării.

Pentru statul filipinez au fost iniţiate propuneri de asistenţă pentru guvernul ţării, măsurile fiind necesare rezolvării problemelor existente în agricultură, învăţământ şi economie. 

Pentru Georgia, schimbările demografice sunt mai reduse, ele existând în special datorită nemulţumirii populaţiei faţă de corupţia existentă în ţară, la nivelul perioadei de analiză 2002-2003. Sunt prevăzute măsuri directe şi indirecte pentru deschiderea şi dezvoltarea democratică, sprijinirea reformelor în instituţiile ţării72. Analiştii consideră că Georgia poate reuşi să încheie tranziţia spre capitalism, acest lucru conducând la obţinerea de structuri politice capabile să lupte împotriva terorismului şi extermismului de orice tip, conducând la stabilitatea şi integritatea teritorială a ţării. 

 

13. Atentatele teroriste din Spania

 

La 11 martie 2004, o serie de explozii produse pe una dintre cele mai circulate linii de cale ferată din Spania s-a soldat cu aproximativ 200 de victime şi câteva sute de răniţi. Anchetele întreprinse de autorităţile spaniole nu au fost finalizate, dar se cunoaşte faptul că atacurile au fost iniţiate şi executate de o serie de extremişti arabi de origine marocană, care au acţionat în numele ideologiei fundamentaliste, având conexiuni cu reţeaua "Al-Qaeda"73. 

Potrivit experţilor, ţinta şi scopurile atacului sunt strâns legate de războiul declanşat împotriva terorismului internaţional, de răsturnarea regimului lui Saddam Hussein şi de încercările de distrugere a reţelei teroriste "Al-Qaeda". Prin acţiunea de la 11 martie a.c., teroriştii au optat să lovească Spania, unul dintre aliaţii SUA, alegerile parlamentare care au avut loc după atentate conducând la schimbarea guvernului care a susţinut intervenţia militară din Irak. De asemenea, noul ministru desemnat, reprezentantul Partidului Socialist Jose Luis Zapatero, a anunţat că intenţionează să retragă la 30 iunie a.c. trupele spaniole de menţinere a păcii din Irak. 

Cu toate succesele unor servicii de informaţii europene, în special cele britanice, care au reuşit să stopeze o serie de acţiuni teroriste, atacurile de la Madrid au demonstrat vulnerabilitatea sistemelor de securitate europene în domeniul transporturilor. Populaţia musulmană din statele membre ale Uniunii Europene numără peste 12 milioane de persoane, în Spania locuind peste 500.000 de imigranţi, în special marocani. În actuala situaţie, pe lângă problema terorismului se ridică şi chestiunea imigranţilor respinşi care pot reprezenta o bază pentru crearea de organizaţii subversive74. 

Experţii consideră că "noua teroare" perpetuată de teroriştii islamici pare dificil de stăpânit. Sunt organizaţi în celule de dimensiuni reduse, care beneficiază de autonomie, nu au o structură de comandă centralizată, şi îşi construiesc reţele în ţările unde îşi planifică viitoarea acţiune75. 

Fostul ministru spaniol de interne, Angel Acebas, declara, la 12 martie a.c., că «nici un serviciu de informaţii nu a avut vreun indiciu care să conducă la concluzia că va avea loc un atentat terorist de o asemenea amploare, indiferent cine l-a organizat: "ETA" sau "Al-Qaeda"». 

Potrivit experţilor israelieni, cu trei luni înainte de declanşarea acţiunii militare din Irak, reţeaua "Al-Qaeda" şi-a definitivat scenariul operaţiilor din Europa, Spania figurând pe această listă76. Experţii israelieni au dat publicităţii o listă care cuprinde următoarea clasificare: Turcia, Spania, Italia, Austria şi Israel. În primele două state de pe listă au avut loc, deja, acţiuni teroriste: Turcia în noiembrie 2003, Spania în martie 2004, pe lângă aceste atentate teroriste putându-se adăuga acţiunile din Irak (Karbala şi Bagdad), de la 2 martie a.c.

Marea majoritate a analiştilor occidentali apreciază că asemenea atentate nu reprezintă acţiuni politice care să conducă la răsturnarea regimurilor politice, fiind acţiuni fără sens77. Ei consideră că asumarea responsabilităţii implică inclusiv admiterea motivelor care au condus la desfăşurarea unor astfel de atentate. "În cazul unor astfel de acţiuni fără sens, responsabilitatea nu mai prezintă nici o importanţă, acţiunea desfăşurată fiind tot ce contează. Atrocităţile şi atentatele teroriste sinucigaşe vor continua în lume atât după schimbarea Parlamentului spaniol, cât şi după remanierea unor guverne".78 

Seria de atentate desfăşurate în perioada anilor 2003-2004 aduce în discuţie activitatea serviciilor de informaţii. Atentatele teroriste de la 11 septembrie din SUA şi cele de la 11 martie din Spania nu ar mai fi avut loc dacă activitatea serviciilor de informaţii era satisfăcătoare şi se putea preveni desfăşurarea unor atentate teroriste de acest fel. De asemenea, războiul din Irak putea fi prevenit dacă serviciile de informaţii britanice, americane şi israeliene nu prezentau în mod eronat arsenalul armelor de distrugere în masă al fostului lider Saddam Hussein79. Concluzia analiştilor şi experţilor este aceea că lupta împotriva terorismului internaţional trebuie să continue într-un ritm susţinut cu implicarea tuturor forţelor responsabile ale guvernelor şi organizaţiilor internaţionale.

Potrivit declaraţiei lui James Dobbins80 rostită în faţa Comisiei pentru afaceri europene a Senatului american, la 31 martie 2004, atentatele teroriste din Spania au exacerbat divergenţele privind Irakul şi războiul împotriva terorismului dintre SUA şi partenerii lor europeni81. Oficialul american consideră că nu există diferenţe semnificative între opiniile celor două părţi în ceea ce priveşte natura ameninţărilor teroriste, necesitatea cooperării transatlantice sau construirea unui stat irakian democratic. În opinia sa, principalele diferenţe se rezumă la rolul Irakului în exacerbarea terorismului şi în războiul declanşat împotriva acestui flagel de la momentul 11 septembrie.

Oficialul american remarcă faptul că o serie de guverne europene au considerat că acţiunea militară din Irak a contribuit în mod negativ la intensificarea acţiunilor teroriste şi la expunerea aliaţilor SUA din campania din Afganistan, prin radicalizarea populaţiei musulmane împotriva Occidentului. El consideră că acţiunea din Irak a permis altor state considerate sponsori ai terorismului să-şi prezinte poziţia actuală, indiferent de opţiunile lor trecute. Astfel, Iranul şi Libia şi-au reconsiderat programele militare, oferind un sprijin important Administraţiei americane82. Pe de altă parte, au existat discuţii ce au permis implementarea unui rol sporit Organizaţiei Naţiunilor Unite pentru reconstrucţia Irakului şi pentru coordonarea unui cadru politic nou în această ţară. De asemenea, se poartă discuţii pentru sporirea rolului forţelor NATO în Afganistan şi pentru utilizarea acestor forţe în procesul de menţinere a păcii în Irak.

Acţiunile teroriste din septembrie 2001 au arătat oficialilor europeni nivelul de proliferare a armamentului nuclear şi de distrugere în masă. Aceştia s-au arătat deschişi faţă de conceptul de acţiune preventivă, inclusiv faţă de folosirea forţei militare în cazul ameninţărilor imediate, oficialul american considerând că divergenţele transatlantice sunt, în acest moment, retrospective. El consideră că eforturile diplomatice şi financiare care se desfăşoară în prezent pot contribui la crearea unei strategii euro-atlantice definitive ce poate conduce la luarea celor mai bune decizii în războiul împotriva terorismului internaţional.

 

Anexă 

Lista curentă a organizaţiilor teroriste străine publicată de Departamentul de Stat al SUA83

Începând din anul 1997, Departamentul de Stat a hotărât să dea publicităţii lista celor mai importante organizaţii teroriste străine care pot aduce atingere intereselor SUA.

Lista dată publicităţii la 12 martie 2004 cuprinde următoarele grupări şi organizaţii84:

- "Abu Nidal" (ANO)

- "Abu Sayyaf" (ASG) 

- "Brigăzile martire Al-Aqsa" 

- "Al-Jihad"

- "Grupul Islamic Armat"

- "Asbat al-Ansar"

- "Aum Shinrikyo" 

- "ETA"

- "Partidul Comunist din Filipine / Noua Armată Populară" (CPP/NPA) 

- "Al-Gama'a al-Islamiyya"

- "HAMAS" 

- "Harakat ul-Mujahedin" (HUM)

- "Hezbollah" 

- "Mişcarea Islamică din Uzbekistan"

- "Jaish-e-Mohammed" (JEM)

- "Jemaah Islamiah"

- "Kahane Chai" 

- "Partidul Muncitorilor din Kurdistan" (PKK)

- "Lashkar-e-Tayyiba" 

- "Lashkar I Jhangvi"

- "Tigrii Eliberatori din Tamil"

- "Mujahedin-e Khalq Organization" (MEK) 

- "Partidul columbian de Eliberare Naţională"

- "Jihadul Islamic Palestinian" (PIJ)

- "Frontul pentru Eliberarea Palestinei" (PLF)

- "Frontul Popular pentru Eliberarea Palestinei" (PFLP) 

- "Al-Qaeda"

- "Adevărata IRA" (RIRA) 

- "Forţele de Armată Revoluţionare ale Columbiei" (FARC)

- "Nucleul Revoluţionar" 

- "17 Noiembrie"

- "Partidul Popular Revoluţionar de Eliberare"

- "Sendoro Luminoso" 

· "Grupul Unit de Auto-Apărare al Columbiei"

